Хожа Ориф Ревгарий - Hidoyat.uz\nАсосий саҳифа Мақолалар Хожа Ориф Ревгарий\nЧоп этилди Noyabr 13, 2019 Хожа Ориф Ревгарийda fikr bildirishni o'chirish\nХожа Ориф Ревгарий қуддиса сирруҳу (Аллоҳ сиррини муқаддас қилсин) туғилган йиллари аниқ эмас. Милодий 1237–38 (ҳижрий 635) йилларда Ревгарда вафот этган. Асл исмлари маълум эмас.\nХожа Муҳаммад Ориф Ревгарий ўрта бўйли, ой юзли, кўзлари катта-катта, қошлари ҳилолдек ва ингичка, қизғишранг эди. Вужудидан хушбўй ҳид тараларди. Улуғ валийлардан бўлиб, илм, ҳилм, зуҳд, тақво, риёзат ва ибодат аҳли эди. У киши кўпинча катта оқ салла ўраб юрарди.\nХожагон – нақшбандия тариқати силсиласидаги ўн биринчи бўғин шайхи, Бухорои шарифнинг етти пирларидан иккинчиси бўлиб, унинг тўлиқ исми Хожа Муҳаммад Ориф Ревгарийдир. Ориф Ревгарий устози Абдулхолиқ Ғиждувоний ҳазратларининг тўртинчи халифасидир. Ревгарий қишлоғи Бухородан 36-38 чақирим масофада жойлашган. Бу манзил Шофиркон шаҳридадир.\nФахриддин Али Сафий (1463–1503) ўзининг “Рашоҳату айнил ҳаёт” номли асарида Хожа Ориф Ревгарийни Бухоронинг Ревгар даҳасидан эканини, Абдулхолиқ Ғиждувонийнинг суюкли шогирдларидан бири бўлганини ва Хожа Баҳоуддин Нақшбанд (1318–1389) у ҳақида ҳурмат билан сўзлаганини эслатиб ўтади: “Хожа Ориф Ревгарий Хожа Абдулхолиқ Ғиждувоний қаддасаллоҳу таъоло сирраҳунинг хулафоларидин тўртинчи халифа турурлар. Мавлид ва мадфанлари Ревгардирким, Бухоронинг даҳаларидин бир даҳа турур, шаҳардин олти фарсах ерда. У ердин то Ғиждувонгача бир шаръий фарсах турур”. Мазкур асарда яна таъкидланадики: “Ҳазрати Хожа Баҳоуддин қуддиса сирруҳуни силсилайи нисбатлари ва иродатлари Хожа Абдулхолиқнинг хулафолари аросидин хизмати Хожа Ориф қуддиса сирруҳуға етушур”.\nХожа Ориф йигирма ёшлар атрофида илм ўрганиш ва мадрасада ўқиш учун Бухорога келади. “Мақомоти Абдулхолиқ Ғиждувоний ва Орифи Ревгарий” асарида ривоят қилинишича, Ревгарий болалигиданоқ Абдулхолиқ Ғиждувонийнинг хизматини қила бошлаган. Мадрасада ўқиб юрган пайтида бир қассобнинг дўкони олдида ўша даврнинг улуғ зотларидан Абдулхолиқ Ғиждувоний ҳазратларини кўради, салобат ва файзидан таъсирланиб кетади ва “Ҳазрат! Ижозат берсангиз, қўлингиздаги нарсаларни мен кўтариб, сизга ёрдамлашай”, дейди. Ғиждувоний ҳазратлари рози бўлиб: “Майли, болам, олақол. Бизникига қадар бирга кетамиз”, деб жавоб беради.\nЎша кундан эътиборан Ғиждувоний ҳазратларининг ҳайбат ва камолини асирига айланиб, ул зотга шогирд тушади. Ул зот хонақосида зоҳирий илмларни тарк этиб, ботиний оламнинг кашф ва асрорини қўлга киритиш учун сайру сулукда юра бошлайди. Ғиждувоний ҳазратларининг ёнида сайру сулукда давом этган Ориф Ревгарий қисқа фурсатда пири томонидан асос солинган тамойилларни тўлиқ эгаллаб, энг илғор муридларидан бирига айланади. Аммо ишнинг ботиний тарафи Аллоҳга ҳавола қилинади. Улуғлиги ва хокисорлиги туфайли Аллоҳ амри билан бу муриднинг номи чор атрофга ёйилади, Ясси элларига қадар етади.\nМуаллим қилган ишининг талабасига аён бўлганидан уялиб кетиб тавба қилади, кечирим сўрайди. Сўнгра у билан бирга бориб, Абдулхолиқ Ғиждувоний ҳазратларига мурид бўлади.\nОриф Ревгарий Абдулхолиқ Ғиждувоний вафотларидан кейин тасаввуфнинг Хожагон тариқатини бошқарди, шоҳу-гадо унинг ҳузурига югурди ва эл уни “Моҳитобон” (зулматни ёритувчи ой) деб атай бошлади. Пайғамбаримиз (с. а. в)нинг суннатига эргашишда жуда талабчанлиги боис, юксак даражага етган эди. Абдулхолиқ Ғиждувоний вафотидан кейин унинг йўлини давом эттиришда самимий ихлос ва ғайрат кўрсатган. Шунинг учун ўзидан тўрт авлод кейин келадиган Муҳаммад Баҳоуддин Нақшбанд ҳазратлари улар изидан бориб, руҳониятларидан файз олиб, дунёга машҳур бўлганлар.\nРевгарий Қуръони карим ва Пайғамбаримиз суннатларига муҳаббатни бутун Туркистон диёрига ёйишга интилиши билан у ҳақли равишда “Турк машойихининг улуғларидан” деган ном олган. Ғиждувоний ҳазратлари каби у ҳам илм, ирфон, Қуръон ва суннатга асосланган тасаввуфий таълимотини Бухоро, Ғиждувондан бошлаб бутун турку тожик элларга ёйишга ҳаракат қилган.\nОриф Ревгарийнинг бизгача маълум бўлган ягона асари “Орифнома”дир. Бу асарда илк сўфийларнинг фикр-қарашлари билан бирга, устози Абдулхолиқ Ғиждувоний билан боғлиқ манқабалар ҳам ўрин олган. Ориф Ревгарий ҳазратлари бу китоби орқали соликларга ва китобхонларга насиҳат қилади. Муҳаммад Толибнинг “Матлаб ут-толибин” асарида Хожа Орифнинг “Тадбирга боғлиқ, тақдирга мункир киши дўзахий, илоҳий тақдирга таслим бўлган киши эса жаннатийдир”, деган сўзлари қайд этилган.\n1993 йилда Баҳовуддин Нақшбанднинг 675 йиллигига бағишлаб республикамизда ўтказилган улкан халқаро йиғин муносабати билан Ревгарий ҳазратларининг ёзган “Орифнома” асарининг қўлёзмасини покистонлик нақшбандшунослар Бухоро олимларига совға қилишади. Бу асар Хожа Наъим деган кишининг илтимоси билан Ориф Ревгарий томонидан 622 ҳижрий (1225 мелодий) йилда, форс тилида Нур қасабасида ёзилган экан.\nАдабиётшунос олим Иброҳим Ҳаққул “Хожа Ориф Моҳтобон” эссесида Моҳтобон ҳазратларининг ўз пири бузругворидан эшитган бир ҳикоясини келтиради: “Ҳорун ар-Рашид замонасида нуфузли бир амалдор бор экан. У ҳар куни Хизр(а. с) билан кўришиб суҳбатлашар экан. Бир кун шу киши ўз ишига истеъфо берибди. Ва зоҳид бўлиб, инсонлардан бир четда тоат-ибодатга шўнғибди. Лекин унинг Хизр билан учрашиши ҳам тўхтабди, яъни Хизр (а. с) унинг ҳузурига келмай қўйибди. Шу тарзда кунлар кетидан кунлар, йиллар кетидан йиллар ўтаверибди. Зоҳид эса тундан тонгга қадар Оллоҳга ёлвориб, кўз ёшларини оқизиб, тавба-тазарру этишдан тўхтамабди. Ниҳоят бир кеча тушига Хизр (а. с) киргач, у ёлвориб дебди: “Эй вафоли дўст! Мен сен билан доимий тарзда суҳбат қурмоқ мақсадида дунё ишларига этак силкитдим. Узлатга чекиниб, танҳоликда ибодатга киришдим. Сен эса дийдорингни дариғ тутдинг. Нечун бундай бўлди?” Хизр(а. с) дебди: “Эй рафиқ! Менинг сен ила кўришиб, суҳбатлашувимнинг боиси: қилаётган ибодатлар, хайр ҳасанот учун эмасдур. Балки ўша масъул вазифада мусулмонларнинг ишларини ҳақ ва адолат билан бажо келтирганинг учун эди. Сен ўзингни шахсий камолотинг учун бир гўшага чекиндинг. Ўз маънавий манфаатингни кўпчилик манфаатидан устун қўйдинг. Энди сенинг ўрнингни эгаллаган адолатсиз кимса мўмин-мусулмонларга зулм ва ношаърий машруъ ишлар билан алам ва азоб етказмоқдалар. Шу кунларда улар ранж ва кадар оғушидадирлар. Буларнинг барига сен сабаб бўлдинг! Шуни билгинки, сенинг шахсий манфаатинг мусулмон қардошларингнинг умумий манфаатлари олдида юксак бир қимматга эга эмасдир. Чунки узлатга кириб, рўза тутиб, намоз ўқиб, зикр айлашни ҳамма ҳам адо этмоғи мумкин. Бироқ халққа холис, юксак маърифат ва диёнат мақомида хизмат кўрсатишни ҳамма ҳам уддалай олмас!”…\nМазкур рисолада машҳур авлиё аёл Робияи Адавия (713-891) ҳаётидан ҳам ажойиб бир ҳикоя келтирилган: “Робияи Адавия Ҳасан Басрий (р. а)нинг асрдоши эди. Ул Ҳасан Басрийга уч нимарсани юборди: булар мум (шамъ), игна ва соч толаси эди. Аҳли ҳикмат бу воқеани шундоқ шарҳ қилурлар: мум каби мулойим бўл ва ўзинг ёниб оламни мунаввар айла! Ва игна каби ўзинг яланғоч қолиб бўлса-да, ўзгаларни кийинтир ва бир-бировларига пайванд эт! Ва Оллоҳ таолога олиб борувчи йўл худи соч толасидек нозик ва ингичкадурким, тойиб йиқилишдан ҳушёр бўл!”\n“Орифнома” асарида Хожаи Жаҳон фикрларига тўлиқ мос келган фикрларни ўқиймиз: “Айюҳал ориф! Пок ва эътиқодли бўл. Зероки қора юрак, чиркин кўнгул бутун аъзойи баданни палид(ҳаром) қилгай. Ахир, Оллоҳнинг бизни қабул этиши ё этмаслиги айни шу кўнгул туфайли-ку”.\nМўъмин – мусулмон киши дунё деб охиратни, охират деб дунёни тарк этмаслиги керак. Ҳазрат Пайғамбаримиз алайҳис – салоту вассалом дунёда ҳам яхшиликни, охиратда ҳам яхшиликни сўраб дуо қилдилар. Тасаввуф аҳли ҳам шу йўлдан борганлар. Шунинг учун ҳам Моҳтобон ҳазратлари хожагон тариқатига кирган толибларга ва умуман тасаввуф йўлига ўзларини бағишлаган сулук аҳлига мурожаат қилиб, тасаввуфий таълимотдаги узлатнинг мақсад ва моҳиятини англатади. Кўпчилик дунёдан кечиш деганда ушбу ҳаётдан бутунлай воз кечиш, ўзини мутлақо нариги дунёга бағишлаш, деб тушунади. Хожа Ориф ҳазратлари Ҳақ толибларини дунёдан юз ўгиришнинг асл маъносини тўғри англашга ундаб, дунёга алданиб қолмасликни, қалбдан дунё муҳаббатининг жой олиши эмас, балки Аллоҳ муҳаббатининг жой олиши муҳим, деб айтардилар. Яна хожамиз солик ва толибларни дунё ҳою ҳавасларига берилмасликка, нафси амморадан воз кечиб, нафсни ислоҳ қилиб, оилавий ва дунёвий ташвишларни ҳам ўз ўрнига қўйган ҳолда, Аллоҳ ёди ва ишқида бардавом ва собит ориф бўлишни тушунтириб берганлар.\n Абдулмажид Ҳоний “Адаб” китобида Ревгарийнинг туғилган йилини 1165 деб кўрсатган. Қаранг: (Абдулмажид Ҳоний. Адаб. Истанбул: 2007. 59-бет) Аммо бошқа барча муаллифлар Ревгарийнинг туғилган йили номаълум эканини таъкидлашган.(С.С.)\n Хожа Ориф Ревгарийнинг вафот тарихи ҳақида турли фикрлар билдирилган. Масалан, Бадриддин Сирҳиндий 1219 -1220, Муҳаммад Толиб 1228, Дорошукуҳ ва Ғулом Сарвар Лоҳурий 1315, Садриддин Салим Бухорий 1259 йиллар деб кўрсатишган. Қаранг: Necdat Tosun. Bahaeddin Nakshbend. Мазкур асар, 58-bet. Биз Ревгарийнинг “Орифнома” асари сўнгида келтирилган вафот тарихини асос қилиб олдик. (С.С.)\n Хожа Муҳаммад Ориф Ревгарий ҳақида қаранг: Алишер Навоий. Тўла асарлар тўплами. 10-жилд. Тошкент: Ғафур Ғулом номидаги нашриёт-матбаа ижодий уйи, 2011. 302-бет; Фахриддин Али Сафий. Рашаҳоту айнил-ҳаёт. Мазкур асар, 54-бет; Муҳаммад бин Абдуллоҳ ал-Ҳоний. Адаб. Мазкур асар, 58-59-бетлар; Усмон Нурий Тўпбош. Олтин силсила. Мазкур асар, 276-279-бетлар; Садриддин Салим Бухорий. Икки юз етмиш етти пир. Мазкур асар, 128-131-бетлар; Sılsıla-ı hocegan. Istanbul: Мазкур асар, s.175-181; Altin halkalar. Мазкур асар, 179-183; Сайфиддин Сайфуллоҳ. Буюклар ҳалқаси. Мазкур асар, 25-29-бетлар; Хожа Ориф ар-Ревгарий. Орифнома. Тошкент: Наврўз, 1994; Necdat Tosun. Bahaeddin Nakshbend. Мазкур асар, 57-58-betlar.\n Бундан кейин бу асарни “Рашаҳот” деб саҳифасини кўрсатамиз. (С.С.)\n Бу рисола Садриддин Салим Бухорий ва Исроил Субҳонийлар тарафидан таржима этилиб, 1993 йил Тошкентда “Наврўз” нашриётида чоп этилган.


Сурхондарё вилоятининг экспорт салоҳияти тобора ортиб бормоқда\nСурхондарё вилоятининг экспорт салоҳияти ...\nШунингдек, 2019 йил 1 мартдан бошлаб, божхона органларида хавфни бошқариш тизими тўлиқ жорий этилиши натижасида, 2018 йилда экспорт декларацияларини расмийлаштиришга сарфланадиган ўртача вақт (тақдим этилган вақтдан бошлаб) 2 соат 49 дақиқани ташкил қилган бўлса, 2019 йилнинг ўтган даврида мазкур кўрсаткич 6,5 баробарга ёки 26 дақиқагача қисқарди.\nМазкур, ижобий ўзгаришлар ва Давлатимиз томонидан экспортга қаратилаётган эътибор ўз самарасини бермоқда. Хусусан, жорий йилнинг 8 ойи давомида Сурхондарё вилоятидан 206,9 миллион АҚШ доллари қийматидаги маҳсулотлар экспорт қилинди, бу эса ўтган йилнинг шу даврига нисбатан 122%га ёки 113,7 миллион АҚШ долларга ошган. Экспортда ҳажми ўсган асосий маҳсулотлар қуйидагиларга тўғри келади:\n- Мева-сабзавот маҳсулотлари экспорти 53 миллион АҚШ долларига;\n- Калава ип маҳсулоти экспорти 34,2 миллион АҚШ долларига;\n- Табиий қазилма маҳсулотлари экспорти 23 миллион АҚШ долларига;\n- Озиқ-овқат маҳсулотлари экспорти 7,2 миллион АҚШ долларига;\n- Тўқимачилик маҳсулотлари экспорти 3,7 миллион АҚШ долларига ошган.\nЖорий йилнинг 8 ойи мобайнида вилоятдан экспорт қилинган маҳсулотлар борган асосий мамлакатлар :\n- Афғонистон Ислом Республикаси 55,8 миллион АҚШ доллари миқдорида;\n- Покистон Ислом Республикаси 52,4 миллион АҚШ доллари миқдорида;\n- Хитой Халқ Республикаси 36,6 миллион АҚШ доллари миқдорида;\n-Қозоғистон Республикаси 29,5 миллион АҚШ доллари миқдорида.\nРақамлардан кўриниб турибдики, вилоятнинг экспорт салоҳияти кундан-кунга ортиб бормоқда. Мазкур ижобий ўсишларга вилоят божхона бошқармаси ҳам ўз ҳиссани қўшмоқда. Ҳозирда, бошқарманинг “Термиз”, “Денов”, “Жарқўрғон”, “Дарё порти” ташқи иқтисодий фаолият божхона постлари томонидан экспорт қилинаётган товарларнинг божхона расмийлаштируви куннинг исталган вақтида қисқа фурсатларда амалга оширилмоқда. Бундан ташқари, вилоят божхона бошқармаси раҳбарияти ва божхона постлари томонидан доимий тарзда “Божхоначи – тадбиркор таянчи” шиори остида, жойларда тадбиркорлар билан учрашувлар ўтказилиб, ваколат доирасида амалий ёрдам кўрсатилаяпти.


ХУДАНОВ Бахтинур Ойбутаевичнинг докторлик диссертация ҳимояси ҳақида эълон\nТалабгорнинг илмий ва илмий-педагогик фаолият олиб боришга лаёқати бўйича тест синовидан ўтгани ҳақида маълумот: катта илмий ходим изланувчилар институтини тамомлаган.\nДиссертация мавзуси рўйхатга олинган рақам: 30.09.2014/Б2014.5.Tib450\nДиссертация мавзуси, ихтисослик шифри: «Болаларда тиш фиссура кариесининг олдини олиш ва даволаш», 14.00.21–стоматология (тиббиёт фанлари).\nИлмий маслаҳатчининг Ф.И.Ш., илмий даражаси ва унвони: Гулямов Суръат Саидвалиевич, тиббиёт фанлари доктори, доцент.\nЗИЯМУХАМЕДОВА Умида Алижоновнанинг докторлик диссертация ҳимояси ҳақида эълон\nДиссертация мавзуси рўйхатга олинган рақам: 30.09.2014/В2014.5.Т311.\nДиссертация мавзуси, ихтисослик шифри: «Композицион полимер қопламаларнинг пахта билан ўзаро таъсирлашувида структуравий мослашувининг ўзига хос жиҳатлари ва уларни олиш технологияси», 05.02.01 – Машинасозликда материалшунослик. Қуймачилик. Металларга термик ва босим остида ишлов бериш. Қора, рангли ва ноёб металлар металлургияси (техника фанлари).\nИлмий маслаҳатчининг Ф.И.Ш., илмий даражаси ва унвони: –\nИК фаолият кўрсатаётган муассасалар номи, ИК рақами: Тошкент давлат техника университети ва Ўзбекистон Миллий университети, 16.07.2013.T/FM.02.02.


ЎзА - “Буюк алломалар музейи” — Давлатимиз раҳбари таклифи билан музей шундай номланди\n“Буюк алломалар музейи” — Давлатимиз раҳбари таклифи билан музей шундай номланди\n05.03.2018 14:19 Чоп этиш версияси\nҚўқонда шаҳар мусиқали драма театри, “Буюк алломалар музейи” ва театр, санъат ва маданият ходимлари учун янги уй-жой биносини ўз ичига олган ансамбль барпо этилди\n– Давлатимиз раҳбари театрга ташриф буюрганида бутун жамоамиз билан қувондик, – дейди Қўқон шаҳар мусиқали драма театри директори Ҳусанжон Эшматов. – Театримизга 1915 йилда Шоҳид Мироқилов томонидан асос солинган. Ўтган бир асрлик давр мобайнида забардаст ижодкорлар томонидан кўплаб шоҳ асарлар театримиз саҳнасига олиб чиқилган, муваффақият қозонган. Бироқ сўнгги йилларда театр биноси таъмирталаб ҳолда эди. Президентимизнинг топшириқлари асосида амалга оширилган бунёдкорлик ишлари маданият ва санъат ходимларига бўлган юксак эътибор ифодаси бўлди.\nЎтган давр мобайнида театр биноси тубдан янгиланди. Актёрларнинг ишлаши, дам олиши, спектаклларга тайёргарлик кўришлари учун барча қулайликлар, шароитлар яратилди. Бу эса жамоага кўтаринки кайфият бағишлаб уларни янада яхшироқ ижод қилишга, томошабин учун энг сара образларни жонлантиришга ундамоқда. Театр жамоасига “Исузи” автобуси совға қилингани ва “Нексия-3” хизмат автомашинаси берилгани жамоани янада руҳлантирди, олис ҳудудлардаги мухлисларига ҳам ижод намуналарини ҳадя этиш имкони туғилди.\nТеатр рўпарасидаги Янги чорсу кўчасида 3 қаватли 36 хонадондан иборат янги уй-жой биноси қуриб битказилди ва имтиёзли кредит асосида театр, санъат ва маданият ходимларига берилди. Ўзбекистон халқ артисти Шафоат ая Раҳматуллаевага ҳам янги уйнинг иккинчи қаватидан икки хонали хонадон Президент совғаси сифатида берилди.\nБиз Шафоатхон ая билан янги хонадонда учрашдик. Замонавий андозалар асосида қурилган хонадон барча қулайликларга эга, мебель жиҳозлари билан таъминланган.\n– Юртбошимиз ташрифларидан сўнг шаҳримиз янада равнақ топди, – дейди Шафоат ая Раҳматуллаева. – Айниқса, театрда бўлган ўзгаришлар бугун барчамизни қувонтирди, кучимизга куч қўшиб ижодий изланишларга чорламоқда. Театр ходимлари учун қуриб битказилган бу уй-жой эса олис қишлоқлардан қатнаб ишлайдиган ижодкорларимизга қанот бағишлади. Мана бу уй менга катта туҳфа бўлди. Ижодимни қадрлаган, ҳурмат қилган халқимиздан, фарзандларимдай бўлиб қолган жамоамдан, Юртбошимиздан миннатдорман. Яна кўп йиллар халқимизга хизмат қилишни, шогирдларимга бош-қош бўлишни ният қилдим.\nАнсамблдан ўрин олган “Буюк алломалар музейи” ҳам миллий қадриятларимиз, миллий маънавиятимизнинг энг ноёб бойликларини ўзида жамлаган. Музейнинг илмий концепцияси янгитдан ишлаб чиқилди ва унинг асосида тематик экспозиция режаси тузилди ва экспозиция ишлари бошлаб юборилди.\n– Музейни давлатимиз раҳбари таклифи билан “Буюк алломалар музейи” деб номладик, – дейди музей директори Р.Зияев. – Музейда ўрта асрлар, Темурийлар даври, Қўқон хонлиги ва мустамлакага қадар яшаб ижод этган алломаларимизга оид экспонатлар, асарлар, суратлар йиғилмоқда. Бу ерга ташриф буюрувчилар буюк аждодларимиз ҳаёти, босиб ўтган йўллари, ижод маҳсуллари ҳақида тўлақонли маълумот олади. Буюмлар, турли идишлар эса ўша давр турмуш тарзидан дарак беради.\nҲа, бугун Қўқон шаҳрида бўлган киши бундай бунёдкорлик ишларидан янада завқланади, кўнглида мамнунлик уйғонади. Айниқса, маданият ва санъат соҳасига қаратилаётган юксак эътибор ҳам маънавий камолот сари қўйилаётган қадам аслида.


Қонингиз нечанчи гуруҳ? Тождор вирус қон саралаяпти…\n7 oy oldin behzod 81\nХитойлик олимлар 2000дан ортиқ беморларнинг қон таҳлилларини олиб текширишди ва иккинчи гуруҳга мансуб одамларда коронавирус билан касалланиш эҳтимоли кўпроқ эканини аниқладилар.\nБиринчи гуруҳдаги қон эгаларига бошқаларга қараганда ушбу инфекция камроқ юқаётгани тасдиқланган. Тадқиқот натижалари “MedRxiv” электрон илмий кутубхонасида эълон қилинган.\nҲозирги кунда дунёда 182 мингдан ортиқ коронавирус билан касалланиш ҳолати қайд этилган, 7000дан ортиқ киши инфекция қурбонига айланган.\nКоронавирус вакцинаси ва 45 нафар кўнгиллилар\nAҚШ шифокорлари 16 март куни коронавирусга қарши вакцинанинг клиник синовларини бошладилар.\nМаълумотларига кўра, синовлар Соғлиқни сақлаш миллий институтлари ва “Moderna” фармацевтика компанияси мутахассислари томонидан Сиэтлдаги (Вашингтон штати) тадқиқот марказларидан бирида ўтказилди. AҚШнинг айнан шу штатида коронавирус инфекцияси энг кўп қайд этилган. Aгентлик маълумотларига кўра, эмлаш “экспериментал дозасини оладиган 45 нафар соғлом ёш кўнгиллиларда” синовдан ўтказилади.\n“Намуналарда вирус мавжуд эмас, шунинг учун тадқиқот иштирокчиларига вирус юқмайди”, дейилмоқда. Шифокорлар ушбу тестлар “кенгроқ синовларга ўтиш учун имкон яратади” деб умид қилишмоқда.\n102 ёшли актриса ҳаёт билан видолашди\nФранцуз актрисаси ва қўшиқчиси Сюзи Делер вафот этди. Машҳур актирса 102 ёшда қариялар уйида дунёдан ўтди.\nТаъкидланишича, актриса 1940 йилларда машҳурликка эришган. Унга “Қотил … №21 уйда яшайди” фильмидаги роли шуҳрат келтирди.\nШунингдек, “Ёқубнинг саргузаштлари”, “Рокко ва унинг ака-укалари”, “Хотин-қизлар тикувчиси” каби фильмларда ўйнаган роллари томошабинлар томонидан севиб қабул қилинган. Францияда фашистлар истилоси даврида Мюнхен ва Берлиндаги киностудияларга таклиф қилишган. Бу учун у уруш тугагач, уч ойга ишдан четлатилган.\nНефт нархи 31 долларгача пастлади\nШимолий Европанинг йирик молиявий гуруҳларидан бири Нордеа Банк таҳлилчилари фикрича, молия бозоридаги қўрқув туфайли нефт нархи бошқа рискли активлар қатори кескин пастлаб кетди.\nНефт нархига босим, шунингдек, ОПЕК + келишувини бозорда талаб ва таклиф мувозанатини сақлаш учун узайтирилмаслиги билан изоҳланади. 6 март куни ОПЕК + келишувининг тарафлари иккинчи чоракда ишлаб чиқариш ҳажмини пасайтириш тўғрисида келиша олмадилар. Натижада, давлатлар 1 апрелдан бошлаб хомашё қазиб олиш бўйича барча чекловларни бутунлай олиб ташладилар.\nРискли активлар бозорида сотиш нуқтаи назаридан, Brent маркали нефт нархлари келгуси кунларда бир баррел учун 30 долларга баҳоланиши мумкин, дея тахмин қилинмоқда.\nҚочқинларнинг аросатдаги 18-куни\nЕвропа Иттифоқининг ғарбий қисмига чиқиш умидида бўлган қочқинлар Туркия ва Греция чегараларини кесиб ўтишда давом этмоқда.\nГреция ҳудудига киришга муваффақ бўлганлар мамлакат ичкарисига ўтиб кетишган. Греция ҳарбийлари қочқинларни тўхтатиш учун сув тўплари, кўздан ёш оқизувчи газ ва ҳарбий ўқлардан фойдаланишда давом этмоқда. Улар томонидан қочқинларни яланғочлаб калтаклашлари, пул ва телефонларини тортиб олиб Туркия ҳудудига қайтишга мажбурлаш ҳолатлари кўп учрамоқда.\nТуркия президенти Ражаб Тоййиб Эрдоған, Франция Президенти Эммануэл Макрон ва Германия канцлери Aнгела Меркель қочқинлар билан боғлиқ вазият юзасидан уч томонлама учрашув ўтказди. Қочқинларнинг кўпи саммитнинг натижаси уларга Европа Иттифоқига киришга ёрдам беради деб умид қилмоқда.\nИнтернет хабарлари асосида Г.Матёқубова тайёрлади.\nPrevious Туркия: Ҳар қадамда Ўзбекистонни кўрдим\nNext Узоқ кутилган вакцина


hidoyat.uz – “Мовароуннаҳр” нашриётининг сайти - Ҳажингиз мабрур бўлсин\nҲаж Исломнинг асосий рукнларидан бири, қодир бўлган мўмин-мусулмон умрида бир марта адо этиши фарз ибодат саналади. Шунинг учун ҳам давлатимиз юртдошларимизнинг ҳар йили ана шу муҳим ибодатни эмин-эркин, қулай шароитларда адо этишларига барча имкониятларни яратиб бермоқда.\nБу йил ҳам беш мингдан ортиқ ҳожи табаррук диёрга ҳаж сафарига бориб, ибодатларни эсон-омон адо этиб, қайтди.\nРеспублика раҳбарияти эътибори туфайли ҳожиларимиз қулай, ибодат жойларига яқин меҳмонхоналарга жойлаштирилди. Автоулов билан таъминлаш, ҳожилар саломатлигини муҳофаза этиш юксак даражада ташкил этилди.\nҲожиларимиз бу йил еттита – Тошкент, Наманган, Термиз, Бухоро, Урганч, Самарқанд ва Қарши вилоятларидан тўғридан-тўғри Саудия Арабистонига бориб-қайтишди.\nМадинаи мунавварада юртдошларимиз Масжиди набавийнинг ёнгинасидаги “Тоййиба” меҳмонхонасига жойлашди. Пайғамбаримиз (соллаллоҳу алайҳи ва саллам) масжидларини, Равзаларини зиёрат қилишди. Шунингдек, ҳожиларимиз Уҳуд тоғи, Масжидул Қиблатайн ва Қубо масжидларига ҳам боришди.\nЯхши шарт-шароитлар ва қулайликлардан ҳожиларимиз жуда мамнун бўлишди. Мутасаддиларга самимий миннатдорлик билдиришди.\nСафар давомида айрим юртдошларимиз ҳаяжон билан сўзлаб берган таассуротларини ён дафтарга ёзиб олган эдим. Уларнинг дил изҳорларида, жумладан, бундай дейилади:\nЭркин Бўронов (Самарқанд вилояти):\n– Бу ерда одам истиқлол қанчалик катта неъмат эканини яна бир бор ҳис этаркан. Ота-боболаримизга насиб этмаган улуғ ибодат бизга насиб этди. Яратган Эгамга ҳамду санолар айтаман, қолаверса, ибодатларимизни мукаммал адо этишимизда туну кун беминнат хизмат қилган ишчи гуруҳ аъзоларига, ошпазларга, ширинсўз шифокорларга ташаккуримниизҳор этаман. Бу ерда инсонда ўзгача ғайрат пайдо бўларкан. Мен Маккаи мукаррамада кексайиб қолган чоллар ва кампирларнинг ҳаж амалларини қандай шижоат билан бажараётганларини кўриб ҳайратга тушдим. Каъбани тавоф қилаётганларида ёки Сафо билан Марва оралиғида саъй этаётганларида ёшлардан ғайратлироқ эдилар. Ихлос ва муҳаббат одамгақувват берар экан.\nХолида Холтоева (Тошкент вилояти):\n– Ҳаж сафари давомида бошқа диёрлардан келган зиёратчилар билан суҳбатлашдик, улар ўзбекистонлик ҳожиларга яратилган шароитларга ҳавас билан қарашларини, бизга жуда яхши хизмат кўрсатилаётганини эътироф этишди.\nҲаж кунлари бир неча миллион одамни буюк бир интизом бошқариб туради. Бундай тартиб фақат Аллоҳ таоло фарз қилган ибодатни адо этишга тўпланганлари учун берилади. Уларни буюк бир мақсад руҳан бирлаштиради. Бундай пайтларда ҳеч ким бир-бирига бегона эмас. Одамлар бир-бирларининг исмларини билмайди, лекин жуда яхши танийди. Ирқи,миллати бошқа-бошқа, аммо оға-инилардай қадрдон.\nМаккаи мукарраманинг юраги – Масжидул Ҳаром зиёратига, Каъба тавофига ошиқаётганлар тўлқинини кўриб, жисмоний толиқишлар сезилмай қолади, тоза ва роҳатбахш илҳом қалбингизни тўлдиради. Бундай туйғуни кўнгилдан ўтказишнинг ўзи бахт.\nАллоҳ таоло бизларга ато этган неъматлар ичида энг улуғи имон, холис ибодат бўлса, ҳаж мавсумида бу неъматнинг завқ-шавқи энг юксак даражага чиқишини чин юракдан туйдим.\nДин ишлари бўйича қўмита Масжидлар бўлими бошлиғи


LG Watch W7 – битта қувват билан 100 кунгача ишловчи гибрид смарт-соат! - Terabayt.Uz\nLG Watch W7 – битта қувват билан 100 кунгача ишловчи гибрид смарт-соат!\n«Ақлли» соатларнинг деярли барчасига хос бўлган биттагина камчилик бор – уларнинг автономлиги, яъни қувватлашсиз ишлай олиш давомийлиги унча юқори эмас. Аммо бу муаммони ҳал этиш учун компаниялар гибрид смарт-соатларни ҳам ишлаб чиқишга ўтишган.\nЎҚИНГ: Илк суратлари билан танишинг: Huawei Watch GT ақлли соати ва Huawei Band 3e браслети\nКуни кеча тақдим этилган LG Watch W7 ҳам шундай гибрид соатлардан бири бўлиб, анъанавий смартвотчлардан фарқли равишда, унда моддий соат миллари ҳам бор. Лекин энг қизиғи – компания бунда аналогли соат циферблатини «ақлли» соат экрани устига мос келтириб ўрнатганидир. Тўлақонли Wear OS элементлари 1,2 дюймлик дисплейда акс этиб туради, унинг устида эса механик соатлардагидек миллар айланади. Смарт-соат режимига ўтиш учун корпуснинг ёнидаги тугмача босилади – шунда моддий миллар 3 ва 9 рақамлари устига бориб, дисплейдаги контентни бемалол кўришга имкон беради.\nLG Watch W7 гаджетининг асосий ўзига хослиги – ишлаб чиқарувчи унинг автономлигини ақл бовар қилмас даражада оширган. Расмий маълумотларга кўра, вақтни ифодалаш режимида унинг қуввати нақ 100 кунгача етади. Смарт-соат режимида эса батареянинг қуввати икки кун ишлашга кифоя қилади.\nШуниси ҳам борки, смарт-соатнинг автономлигини ошириш учун LG унда айрим функциялардан воз кечишига тўғри келган. Жумладан, LG Watch W7 пульсометр, қадам санагич ҳамда NFC-модулдан мосуво қилинган. Бироқ унда саёҳатларда жуда асқотадиган барометр (атмосфера босимини ўлчагич) ҳамда альтиметр (баландлик ўлчагич) функциялари мавжуд.\nЎҚИНГ: Samsung Galaxy Watch: «ақлли» соатларнинг учинчи авлоди, бир қувват олса 80 соат ишлайди\nLG Watch W7 аппарат қисми асосини Qualcomm маҳсулоти бўлмиш Snapdragon 2100 чипсети ташкил этади. Унинг тезкор хотираси 768 мегабайтга, доимий хотираси эса 4 гигабайтга тенг. Девайснинг аккумулятори ток сиғими 240 мА/соатни ташкил этади.\nШунингдек, соатнинг 22 миллиметрлик тасмача ва билагузуклар билан мос келишини ҳам таъкидлаш ўринли. LG Watch W7 корпуси IP68 стандартига кўра сув ва чанг киришидан муҳофазаланган. Дарвеқе, унинг соат механизми Швейцариянинг Soprod SA соатсозлик компанияси билан ҳамкорликда яратилган.\nLG Watch W7 шу ойда, 450 АҚШ доллари нархида бозорга чиқади. Бизнинг Terashop.uz интернет-дўконимизда эса бир неча компанияларнинг айрим моделлардаги, бундан анча арзон «ақлли» соатлари савдога қўйилган. Уларни кўриб, таққослаш ҳамда онлайн харид қилиш учун мана бу ҳавола орқали ўтишингиз мумкин.\nЎҚИНГ: Apple Watch Series 4 – дунёдаги илк ромсиз смарт-соат тақдим этилди! (+видео)\n#"ақлли соат" #LG #хабарлар #янги технологиялар #аксессуарлар #LG Watch W7


Коалиция кучларининг Раққага берган зарбаси пайтида 29 одам ҳалок бўлди\n01 июн 2020, Тошкент вақти: 20:39\nАҚШ раҳбарлигидаги коалиция кучлари “Ислом давлати” гуруҳининг Раққадаги манзилларини бомбардимон қилиши оқибатида тинч аҳолидан 29 одам, жумладан, 14 бола ҳалок бўлди.\nСурия инсон ҳуқуқлари обсерваториясининг 9 августда ҳабар беришича, мазкур ҳужум 8 августда бўлиб ўтган. АҚШ ҳозирча бу хабарни тасдиқламади, айни пайтда рад ҳам этмади.\nАввалроқ коалиция кучлари ҳаво ҳужумлари пайтида тинч аҳоли вакиллари орасида қурбонлар бўлишига йўл қўймаслик учун барча имкониятлар ишга солинаётгани ва чоралар кўрилаётгани ҳақида билдирган эди.\nКоалиция Сурия ва Ироқда 2014 йилдан бери ўтказилган амалиётларда 600 нафар тинч аҳоли вакили ҳалок бўлганини тан олган.


«Ўзагролизинг» ижрочи директори Шаҳрисабз шаҳрига ҳоким...\n25.11.2020 17:54 0 1654\nХалқ депутатлари Шаҳрисабз шаҳар Кенгашининг навбатдан ташқари йиғилиши бўлиб ўтди. Унда Сулаймонов Акром Исомиддинович - Шаҳрисабз шаҳар ҳокими лавозимига тайинланди. Бу ҳақида вилоят ҳокимлиги матбуот хизмати хабар берган.\nА.Сулаймонов 1969 йилда Чироқчи туманида туғилган. У Республика «Ўзагролизинг» давлат унитар корхонаси ижрочи директори лавозимида ишлаб келаётган эди.\nАввалроқ, Шаҳрисабз шаҳар ҳокими Тўлқин Каримов вилоят халқ таълими бошқармаси бошлиғи этиб тайинлангани\nЖамият 09/01, 20:56\nЖамият 28/12, 18:38\nҲуқуқ 27/12, 13:54\nПрокуратура нега жим?


«Straus House»дан жабрланганлар сони ва жами зарар миқдори маълум бўлди\nЖами овоз: 14403 та.\n28 июль куни «Straus House» МЧЖ мансабдор шахсларига нисбатан суд жараёни ниҳоясига етгани хабар қилинган эди. Суд ҳукми билан жамият таъсисчиси И.Исроилов ва унинг жиноий шериклари ЖКнинг тегишли моддалари билан турли муддатларга озодликдан маҳрум қилинди.\nKun.uz ушбу ишни кўриб чиққан Жиноят ишлари бўйича Миробод туман суди билан боғланиб, жиноят иши бўйича етказилган зарар, жабрланувчилар сони ва ундирувнинг таъминланишига доир қўшимча маълумотларни олди.\n265.000.000 сўмга баҳоланган, 2018 йилда ишлаб чиқарилган, «Malibu 2» русумли автомашина;\n107.571.961 сўмга баҳоланган, 2019 йилда ишлаб чиқарилган «Ласетти» русумли автомашина;\n110.000.000 сўмга баҳоланган 2019 йилда ишлаб чиқарилган, «Ласетти» русумли автомашина;\n107.571.961 сўмга баҳоланган 2019 йилда ишлаб чиқарилган, «Ласетти» русумли автомашина;\n126.081.298 сўмга баҳоланган 2019 йилда ишлаб чиқарилган, оқ (белодымчатый) рангли, «Ласетти» русумли автомашина;\n60.902.497 сўмга баҳоланган 2019 йилда ишлаб чиқарилган «Спарк» русумли автомашиналари ҳукм қонуний кучга кирганидан сўнг, жабрланувчиларга нисбатан етказилган зарарлар ўрнини қоплаш учун пропорционал равишда тақсимланади.\nШунингдек, ашёвил далил деб эътироф этилган:\n1 дона баҳоси 3.920.000 сўмлик;\n1 дона баҳоси 2.807.000 сўмлик;\n1 дона баҳоси 3.885.000 сўмлик (жами 3 дона) «МакТайм» русумли эркаклар қўл соатлари;\n1 дона нархига аниқлик киритилмаган «МакТайм» русумли эркаклар қўл соати ҳукм қонуний кучга кирганидан сўнг, Мажбурий ижро бюросининг Миробод туман бўлими томонидан баҳолатилиб, жабрланувчиларга нисбатан етказилган моддий зарарни қоплаш учун йўналтирилади.\nИИВ ҳузуридаги Тергов департаментининг банкдаги ҳисоб рақамида сақланаётган ҳамда хатланган Покистон Ислом Республикасининг «Chemikals & Marbels Lahore Pakistan» компаниясига туяқуш жўжаларини сотиб олиш мақсадида, шартномага асосан кўчирилган 1.854.000.000 (бир миллиард саккиз юз эллик тўрт миллион) сўм миқдоридаги пуллар, ҳукм қонуний кучга кирганидан сўнг, тегишли тартибда етказилган моддий зарарларни қоплашга пропорционал тартибда қаратилади.\nЕтказилган зарар И.Р.Исроилов, А.З.Махмуталиев, Д.Н.Қутпиддинов ва О.Саидовлардан солидар тартибда ундирилади.\nҲукм манфаатдор тарафлар томонидан апелляция тартибида шикоят киритилмаса, эълон қилинган кундан бошлаб ўн суткадан сўнг кучга кириши белгиланган.\nЭслатиб ўтамиз, суд «Straus House» МЧЖ таъсисчиси И.Исроиловни 9 йил, МЧЖ директори А.Махмуталиевни 7 йил, директор ўринбосари Д.Қутпиддиновни 8 йил 5 ой 26 кун муддатга озодликдан маҳрум этди. МЧЖ бош ҳисобчиси О.Саидовга 5 йил муддатга озодликни чеклаш жазоси тайинланди.\nКиритилди: 11:08 01.08.2020. Ўқилди: 3779 марта. Фикрлар сони: 0 та.\nБМТнинг дунёда озиқ-овқат нархлари бўйича ҳисоботи: Гў...


Фото: UN Photo / Mark Garten\nПан Ги Мун Жанубий Корея президентлиги учун сайловда иштирок этишдан воз кечди, БМТ бош котиби АҚШ қочқинларни қабул қилишни қайта йўлга қўйишига умид билдирди ва бошқа янгиликлар.\nLotinchada 2 феврал 2017, 11:59 Жаҳон\nПан Ги Мун Жанубий Корея президентлиги учун сайловда иштирок этишдан воз кечди\nБМТнинг собиқ бош котиби Пан Ги Мун Жанубий Корея президентлиги учун сайловда иштирок этишдан воз кечди, деб хабар қилди Рёнҳап агентлиги. Ўтган ойда у 10 йил давом этган БМТ бош котиблиги лавозимидаги фаолиятини якунлаб, Нью-Йоркдан қайтиб келди. Жанубий Кореяда кўпчилик уни мамлакатда муддатидан олдин ўтказиладиган президентлик сайловида муносиб номзод сифатида кўраётган эди. Рёнҳап агентлигининг қайд этишича, Пан Ги Мун Нью-Йоркдан қайтганидан сўнг қариндошлари иштирокидаги коррупцияда гумон қилингани сабабли сиёсий ҳужумларга дуч келган. // РИА Новости\nТуркманистон Президенти сайловида муддатидан олдин овоз бериш бошланди\nПайшанба куни Туркманистон Президенти сайловида муддатидан олдин овоз бериш бошланди. Сайлов 12 февралга белгиланган. Туркманистон Сайлов кодексининг 73-моддасига мувофиқ, сайлов куни ўз яшаш жойида бўлмайдиган сайловчи сайлов участкасида муддатидан олдин сайлаш ҳуқуқига эга. Мазкур жараён 2 февралдан 11 февралгача давом этади. Сайлов учун 25678 та сайлов участкаси ташкил этилган бўлиб, уларнинг 39 таси Туркманистон дипломатик миссиялари қошида очилган. Давлат раҳбари лавозими учун тўққиз нафар номзод, жумладан мамлакатнинг амалдаги Президенти Гурбангули Бердимуҳамедов кураш олиб бормоқда.\n2016 йил 14 сентябрда қабул қилинган янги Конституцияга мувофиқ, президентлик ваколати муддати беш йилдан етти йилга узайтирилиб, мамлакат президентлигига сайланиш учун 70 ёшлик ёш чегараси бекор қилинди. // РИА Новости\nБМТ бош котиби АҚШ қочқинларни қабул қилишни бошлашига умид билдирди\nБМТ бош котиби Антониу Гутерриш АҚШ киришни чекловчи тақиқни олиб ташлашга чақирди. «Бундай чеклов Ғарб ва бошқа давлатларни террористик ҳужумлардан ҳимоялашнинг самарали йўли эмас. Эртами-кеч уларни бекор қилиш керак», — деди Антониу Гутерриш ўзининг Нью-Йоркдаги биринчи матбуот анжуманида.\nБМТ раҳбари АҚШ қочқинларни қабул қилиш амалиётига қайтиши ва бу жараёнда сурияликлар четда қолмаслигига ишонч билдирди. // БМТ Янгиликлар маркази\nЖССТ кам ҳаракатли ҳаёт тарзига қарши курашишга чақирмоқда\nБутун дунёда ўсмирларнинг 80 фоиздан зиёди ва катта ёшлиларнинг қарийб чорак қисми етарли даражадаги фаол ҳаёт тарзига эга эмаслиги сабабли семизлик ва бошқа жиддий касалликларга чалиниш хавфи остида қолмоқда. Бу ҳақда Жаҳон соғлиқни сақлаш ташкилоти (ЖССТ) мутахассислари огоҳлантирмоқда. Шифокорлар бутун дунё мамлакатлари ва ҳамжамиятларни аҳолининг кам ҳаракатли ҳаёт тарзига қарши курашишга ва жисмоний фаол бўлиш учун кўпроқ имкониятлар яратишга чақирмоқда. Экспертлар доимий жисмоний ҳаракатлар юракнинг ишемик касалликлари ва инсульт, қандли диабет, қон босимининг кўтарилиши, турли саратон хасталикларига чалиниш хавфини камайтириши ва депрессиядан қутқаришини эслатиб ўтишди. ЖССТ вакиллари чекланган жисмоний ҳаракат ҳам унинг мутлақо бўлмаслигига қараганда катта фойда келтиришини таъкидлаб ўтишди. // БМТ Янгиликлар маркази\n«Газета.uz» 78 955


Ўзбекистоннинг "Бунёдкор" футбол жамоасидан 16 миллион евро ҳақини ололмаётганини даъво қилаётган бразилиялик футболчи Ривалдо Гулнора Каримовадан Ўзбекистоннинг Испаниядаги элчиси сифатида можарони ҳал қилишда ёрдам сўраш ниятида.\nБу ҳақда Британияда чиқадиган “The Telegraph” Ривалдо ҳимоячиси айтганларига асосланиб хабар қилди.\nАввалроқ Ривалдонинг ҳимоячиси Луис Перейра "Бунёдкор"нинг ҳақиқий хўжайини Гулнора Каримова бўлгани ҳақда матбуотга билдирган эди.\nРивалдо "Бунёдкор"нинг эгаси бўлган Швейцариядаги Zeromax ширкатини ўтган йил августида судга берган.\nБразилиялик футбол юлдузи "Бунёдкор" ўзига 16 миллион евро қарздор эканини даъво қилмоқда.\n2008-2010 йилларда Бунёдкор ҳужумчиси бўлган Ривалдо ўзбек жамоаси таркибида 33 марта дарвозага тўп киритган ва 2009 йилда Ўзбекистоннинг энг кўп гол урган ўйинчиси, деб тан олинган эди.


Дастурларни ишлаб чиқиш бўйича data.gov.uz Ҳакатони бошланди\n10-12-сентябр кунлари Тошкeнт шаҳрида очиқ маълумотлардан фойдаланиш асосида дастурларни ишлаб чиқиш бўйича Дата.гов.уз Ҳакатони (бeллашуви) бўлиб ўтади. Ушбу тадбир БМТнинг Ўзбeкистондаги ваколатхонаси томонидан ҳамда Ўзбeкистон Рeспубликаси ахборот тeхнологиялари ва коммуникацияларини ривожлантириш вазирлиги кўмаги остида 2015-йилнинг ИКТ ҳафталиги доирасида ташкил қилинмоқда.\nТадбирга Ўзбeкистоннинг барча қизиққан аҳоли қатлами - дастурчилар, график дизайнeрлар, аналитиклар, журналилстлар, мeнeжeрлар ва бошқа фаоллар иштирок этишади.\nҲакатон Ўзбeкистон Рeспубликасида очиқ маълумотлар ғоясини оммалаштириш ва дастурчилар ҳамда соҳадаги бошқа мутахассисларни мамлакатимиз учун янги бўлган соҳага қизиқишларини жалб қилиш мақсадида ташкил этилмоқда. Ушбу бeллашувнинг асосий мақсади очиқ маълуморлар портали дата.гов.уз ва Ўзбeкистон Рeспубликасининг давлат органларининг вeб-саҳифаларидан олинган маълумотлар асосида оммавий, ижтимоий аҳамиятга эга ва инновацион дастурлар ҳамда сeрвисларни яратишдан иборат. Ҳакатон ташкилотчилари тадбир иштирокчиларига ва жамоаларга маслаҳатлар бeриш учун дастурлаш, график дизайн, жамиятимиз фаоллари қаторида устозларни ҳам таклиф этишди.\nҲакатонда дастур ёки сeрвис фақатгина ҳакатонда яратилган бўлиб мавжуд дастурни ёки сeрвисини ривожлантиришда давоми бўлмаслиги кeрак. Шу билан бирга ҳакатон доирасида илгари ишланган лойиҳалар, кутубхоналар ва модуллардан уларга қўшимча қиймат қўшиш шарти билан фойдаланишга рухсат бeрилади.\nБарча лойиҳалар давлат органлари, жамоатчилик, бизнeс, мустақил экспeртлардан ташкил топган ҳайъатга тақдим этилади ҳамда ғолиблар қуйидаги номинациялар асосида танланади:\n1. Очиқ маълумотлар асосида яратилган энг яхши дастур ёки сeрвис.\n2. Очиқ маълумотларни визуаллаштириш борасидаги энг яхши eчим.\n3. Тошкeнт вилояти бўйича очиқ маълумотлар асосида яратилган энг яхши дастур.\nҲакатон натижаси 12-сентябр куннинг иккинчи ярмида эълон қилинади.


16:47 / 04.05.2018 7916\nKia компанияси 2018 йилнинг бошида прототипи кўрсатилган Niro EV электр кроссоверининг серияли версиясини тақдим этди. Автомобиль премьераси Жанубий Кореянинг Чежудосида ташкил этилган мотор-шоу бўлиб ўтган.\nKia Niro EV стандарт ички ёнув двигатели ва гибридли куч қурилмаси модификацияси билан моделга қўшилади. Ташқи жиҳатдан янгилик бошқа версиялардан ўзгартирилган ҳаво панжараларига эга олд бампер, шунингдек махсус куздуги чироқлар блоки билан ажралиб туради. Бундан ташқари, фальшрадиатор панжарасида қувватлантириш кабелини улаш учун порт пайдо бўлган.\nЭлектр кроссовер ҳажми 39,2 кВт-с бўлган аккумуляторлар блоки билан таклиф этилади, улар бир қувватда 240 километргача юриш имконини беради. Электркарнинг топ варианти 64 кВт-с.лик батареялар мажмуаси билан жиҳозланади, улар 380 километргача бўлган максимал юришни таъминлайди..


14 ноябрь, 2019, 18:13 806\nЯна бир боксчимиз профессионал боксда фаолиятини давом эттиради.\nҲаваскор боксда -56 кг вазнда рингга чиққан ўзбекистонлик Абдулҳай Шораҳматов фаолиятини профессионал боксда давом эттиради. Бу ҳақда GoSport.uz интернет-нашри манбалари хабар бермоқда.\nМаълумотларга кўра, Шораҳматов фаолиятини Англияда олиб боради ва мамлакатнинг энг машҳур промоутерлик компанияларидан бири бўлган Queensberry Promotions билан шартнома имзолайди. Виза билан боғлиқ масалалар ҳал бўлгач, Шораҳматов Британияга жўнаб кетиши кутилмоқда.\nQueensberry Promotions компаниясини “Англиядаги Top Rank” дейиш мумкин. Компания Боб Арум раҳбарлик қиладиган Top Rank билан узоқ йиллик битимга эга ва асосан британиялик боксчиларни тарбиялайди. Уларнинг АҚШдаги жангларини Top Rank ташкиллаштириб беради.\nФрэнк Уоррен раҳбарлик қиладиган мазкур промоутерлик компанияси ўз вақтида Насим Ҳамид, Рикки Ҳаттон, Фрэнк Бруно ва Жо Кальзаге каби афсонавий чемпионларни етиштириб чиқарган.\nҲозирги кунда эса улар Тайсон Фьюри, Жош Уоррингтон, Амир Хан, Билли Жо Сондерс, Жо Жойс, Золани Тете, Даниэл Дюбуа, Никола Адамс, Энтони Ярд ва Крис Юбенк каби машҳур боксчилар ва чемпионларга промоутерлик қилиб келмоқда.\nЎзбекистонлик бошқа бир боксчи Азизбек Абдуғофуров (13-0, 5 КО) ҳам айнан мана шу промоутерлик компанияси билан со-промоушнлик шартномасини имзолаган. Унга кўра, компания Азизбек учун жами 5та жанг ташкил этиб беради. Уларнинг бири албатта жаҳон чемпионлик камари учун кечади. Ҳозирча шартнома бўйича улар Абдуғофуровнинг битта жангини (сўнгги жангини) ташкиллаштириб беришган.


“Лайлатул қадр”да ким нима сўрайди?\nЗикрилло Ишонч Кўплаб мусулмонлар муқаддас рамазон ойининг охирги ўн кунида, тахминан мазкур ойнинг 26-кунидан 27-сига ўтар кечаси “Лайлатул қадр” (Қадр кечаси) юз беришига қаттиқ ишонади. Бу вақтда аксарият мусулмонлар бутун тун бўйи бедор бўлиб, тоат-ибодат қилади.\nТошкент шаҳри бош имом-хатиби Анвар қори Турсуновнинг сўзларига қараганда, Қадр кечаси икки хил маънода тушунилади. Биринчиси, Аллоҳ олдидаги энг қадрли, ҳурматли ва шарафли кеча. Иккинчиси, бандаларнинг тақдирлари, ризқлари тушадиган, улуғ дуолари қабул бўладиган кеча. Бу тунда бедор бўлиб, тоат-ибодат қилиш лозим. Мазкур кечада қилинган барча ибодатларга жуда катта ажрлар ёзилади.\n“Озодлик” мухбири билан суҳбатда бўлган ўзбекистонлик диндорларнинг кўпчилиги бу кечани бедор ўтказиб, тоат-ибодатда бўлишини билдирди. Улар тунги ибодатлар вақтида Аллоҳдан яқинларига соғ-саломатлик, беморларга шифо, юртга тинчлик, барака ва арзончилик, қамоқда бегуноҳ ётган фуқароларга озодлик, амалдорларга инсоф, одамларга эркин ҳаёт сўрашини таъкидлади.


Ahlisunnat.uz | Ибратли воқеалар\nБош саҳифа / Ибратли воқеалар\nАллоҳ бизни кўриб турибди\nҲазрати Умар халифалик даврида бир кечаси осойишталикни назорат қилиш учун Мадина шаҳри кўчаларини кезиб юрганди. Бир уйнинг олдидан ўтиб кетаётганида уйдан баланд овозда гаплашаётганларни эшитиб қолди. Онаси қизига шундай дерди:\n- Қизим, эртага сотадиган сутимизга сув аралаштириб қўй.\n- Ойи халифа сутга сув аралаштиришни тақиқламадими?\n- Қизим ярим кечаси халифанинг бундан қандай хабари бўлади, у ҳозир ётоғида ухлаяпти.\n- Она, халифа ухлаяпти, хабари йўқ дейсиз. Ҳамма нарсани биладиган, кўрадиган ва ҳамма нарсага қодир Аллоҳу таоло бизни кўриб турибди. Ҳолимизни билиб турибди. Ҳийламизни инсонлардан яширишимиз мумкин, аммо ҳамма нарсани билувчи ва кўрувчи Аллоҳдан қандай яширамиз?\nҲазрати Умар бу қизнинг гўзал ахлоқига лол қолди. Уйга келиб, бўлган воқеани аёлига айтиб берди. Кейин бу қизни ўғли Асимга олиб берди. Асим бу аёлидан бир қиз фарзандлик бўлди. Бу қиздан эса одил халифалардан Умар бин Абдулазиз ҳазратлари туғилди.


Тошкентдаги дўконлардан бирида сотилаётган колбаса-сосискалар нархлари.\nТошкентнинг Ўрикзор даҳасида жойлашган “Карвон” улгуржи-савдо бозоридаги дўконларнинг бирида сотувчи бўлиб ишлайдиган Толиб Озодликка четдан колбаса ишлаб чиқаришда ишлатиладиган гўшт олиб келиш тўхтатилгани боис колбаса, сосискалар нархлари ошганини айтди.\n- Гўшт маҳсулотлари нархи 1000–1200 сўмгача ошди. Варённий, копчённий колбасалар ҳаммаси ошди. Сабабини сўрасак, четдан бизага экспорт қилинадиган “блочний гўшт”ларнинг келиши тўхтабди. Шуни ҳисобига нархлар ошиб кетди,- дейди Толиб.\nТолибга кўра, колбаса ва сосискалар нархи гўшт маҳсулотлари ишлаб чиқарувчилар томонидан оширилган.\n- Ишлаб чиқарувчилар белгилайди нархни. Нархни ошириш учун ҳокимни ёки прокуратуранинг буйруғи керак эмас. Ишлаб чиқарувчи маҳсулот таннархига қараб нархни белгилайди. Ҳозир ҳамма нарса четдам импорт қилинадику, - дейди Толиб.\nТошкентдаги гўшт маҳсулотлари ишлаб чиқариш ва сотиш билан шуғулланувчи “Tegen Group” ширкатининг ўзини таништирмаган ходими февраль ойида маҳсулотлар нархини оширилганини тасдиқлади.\n- Биз февраль ойида нархни уч фоизга оширдик. Шундан кейин нархни оширмадик, - деди “Tegen Group” ширкати ходими.\nПойтахт дўконларида аввал бир килоси 11500 сўм бўлган колбаса ҳозирда 12300 сўмдан, 17800 сўм бўлган сосиска эса 18500 сўмдан сотилмоқда.\nТолибга кўра, колбаса, сосиска ва бошқа гўшт маҳсулотлари қимматлаганидан кейин 3-4 кун савдо суст бўлган.\nЯнги йил арафасида пойтахт бозорларида бир килограмм мол гўштининг нархи 23 минг сўмдан 27 минг сўмгача қимматлаган эди.\nОзодлик мухбирига кўра, шу кнларда Тошкентдаги сюпермаркетларда бир кило мол гўшти 29 минг сўмдан сотилмоқда.\nПойтахт бозорларида бошқа озиқ-овқат маҳсулотлари нархи турғун қолмоқда.


Японлардан яна бир ҳайратомус ихтиро (ВИДЕО) » Новости Узбекистана сегодня: nuz.uz\nНовости Узбекистана → Фан ва технология → Японлардан яна бир ҳайратомус ихтиро (ВИДЕО)\n29-04-2018 12:53 0 965 Рейтинг1 Чоп этиш\nЯпонлардан яна бир ҳайратомус ихтиро (ВИДЕО)\nЯпониянинг “Brave Robotics” компанияси муҳандислари ҳамда “Asratec” фирмаси муҳандислари бир дақиқада икки ўриндиқли автоуловга айлана оладиган робот-трансформер яратди, деб ёзади motor.ru.\n“J-deite RIDE” номли ушбу роботнинг баландлиги 4 метр бўлиб, узунлиги эса шаклини автоуловга ўзгартирганда 3,8 метргача етади. Автоботни робот бўлмасидан ёки масофадан туриб бошқариш мумкин.\n“Brave Robotics” компанияси, шунингдек, шаклини ўзгартира оладиган ноёб механизм ҳам ишлаб чиқди. Махсус дастур орқали у “J-deite RIDE” ёрдамида ҳаракатланиши ва юриши мумкин. Келажакда компания шундай роботларни тижорат мақсадида ҳам ишлаб чиқаришни йўлга қўймоқчи.\n“J-deite RIDE” соатига 100 метр тезликда ҳаракатлананиши, автоулов кўринишида эса йўловчи ташиши ҳам мумкин.


23:44 06 Апрел 2020\nОхирги янгиланиш: 18:50 18.03.2020\nОхирги янгиланиш: 13:12 18.03.2020\nОхирги янгиланиш: 20:53 17.03.2020\nОхирги янгиланиш: 21:32 16.03.2020\nОхирги янгиланиш: 15:50 16.03.2020\nОхирги янгиланиш: 14:46 16.03.2020\nОрасида келиб чиқиши ғарбдан бўлмаганлари тобора кўпайиб бораётган ўта бойлар ўзининг баъзи омил ва қарашларига кўра пулларини дунё бўйлаб кўчириб, глобаллашувнинг янги босқичини бошладилар.\nОхирги янгиланиш: 13:25 16.03.2020\nХавфни камайтириб кўрсатиш ҳукуматга нисбатан ишончсизликни келтириб чиқариши мумкин. Лекин ваҳима қилишни ҳам ҳожати йўқ. Чунки аҳоли мамлакат раҳбарияти ваҳимага тушганини кўрса, бу янада оғир оқибатларни келтириб чиқариши мумкин\nОхирги янгиланиш: 18:29 12.03.2020\nОхирги янгиланиш: 17:05 12.03.2020\nОхирги янгиланиш: 15:59 12.03.2020\nОхирги янгиланиш: 11:01 12.03.2020\nCOVID-19 сурункали касалликка айланиши мумкинми? Шифокор фикри\nОлимлар тахминига кўра, янги турдаги коронавирус фаол шаклдан сурункали шаклга ўтиши мумкин, деб хабар беради ОАВ. Sputnik радиоси эфирида олий малакали терапевт-шифокор Людмила Лапа ушбу хулосалар ҳақида ўз фикрини билдирди.\nОхирги янгиланиш: 18:33 11.03.2020\nОхирги янгиланиш: 17:40 11.03.2020\nОхирги янгиланиш: 17:04 11.03.2020\nЭксперт АҚШнинг Афғонистондаги базалари ҳақида: якуний олиб чиқиб кетиш бўлмайди\nПентагон АҚШ Афғонистондаги қўшинлари сонини қисқартиришни бошлаганини маълум қилмоқда. Захирадаги полковник Владимир Кошелев ушбу баёнот юзасидан ўз мулоҳаларини билдирди.\nОхирги янгиланиш: 13:45 11.03.2020\nРоссия Мудофаа вазирлиги турк кучлари томонидан Суриядаги “Панцирь” ЗРКлари йўқ қилинганлиги ҳақидаги маълумот ҳақиқатдан йироқлиги ҳақида баёнот берди. Эксперт Анқара нима мақсадда бундай баёнотлар бергани юзасидан фикр билдирди.\nОхирги янгиланиш: 23:45 10.03.2020\nОхирги янгиланиш: 12:03 10.03.2020\nОхирги янгиланиш: 09:33 10.03.2020\n"Қирғизистон халқи коррупция, сайловларни қалбакилаштириш ва номуносиб бошқарувга ниҳоят "бас" деганига ҳайрон бўлмаслик керак. Мен бошқа собиқ Совет республикалари раҳбарлари бундан тегишли хулосага келишларига умид қиламан", - деган америкалик сенатор Сем Браунбек\n18:56 ОИИБ пандемия туфайли Ўзбекистонга фавқулодда қўшимча маблағ ажратади\nОвоз беришди: 76


Бўка тумани пахтакорлари бу йил 35 600 тонналик хирмон бунёд этиш учун азму қарор қилишган\nБўка тумани пахтакорлари бу йил 35 600 тонналик хирмон бунёд этиш учун азму қарор қилишган. Пахта йиғим-теримида маҳалла фуқаролар йиғинларининг раислари алоҳида жонбозлик кўрсатишмоқда.Улар вақтинча иш билан банд бўлмаган фуқароларни ўз ортидан эргаштириб фойдали ва даромадли ишга -пахта йиғим-теримига жалб қилишган.\nЯнги театр фаолият бошлади\nМаданият бўлими мутасаддиларининг хабарларига кўра, эндиликда Ангрен шаҳрининг бундан буён ўз театри бўлади. Тажрибали ва истеъдодли режиссёр, моҳир педагог Қаҳрамон Саъдуллаев бу эзгу ишни амалга оширишга киришди.\nНорвегия билан ҳамкорликни янада кенгайтиришнинг устувор йўналишлари муҳокама этилди\n2019 йил 5 ноябрь куни Олий Мажлис Сенати Раисининг биринчи ўринбосари Содиқ Софоевнинг Норвегия Ташқи ишлар вазирлиги давлат котиби Аудун Халворсен билан учрашуви бўлиб ўтди. Ўзбекистон ва Норвегия ўртасида сиёсий, савдо-иқтисодий ва инвестициявий ҳамкорликни, шунингдек БМТ шафелигида Оролбўйи минтақаси учун кўп шериклик асосидаги Траст фонди доирасидаги ҳамкорликни ривожлантириш истиқболлари муҳокама этилди.\nТанзила Нарбаева Қозоғистон Президенти билан учрашди\nАввал хабар берилганидек, Ўзбекистон парламенти делегацияси расмий ташриф билан Қозоғистонда бўлиб турибди. Ўзбекистон Республикаси Олий Мажлиси Сенати Раиси Танзила Нарбаева Қозоғистон Республикаси Президенти Қасим-Жомарт Токаев билан учрашди.\nЭкспорт салоҳиятини ривожлантириш бўйича Республика комиссияси Қорақалпоғистон Республикасига ташриф буюрди\nЖорий йилнинг 4 ноябр куни Инвестициялар ва Ташқи савдо вазири С. Умурзаков бошчилигидаги ҳудудлар ва тармоқларнинг экспорт салоҳиятини ривожлантириш бўйича Республика комиссияси жойларда Қорақалпоғистон Республикасининг инвестиция ва экспорт кўрсаткичларини муҳокама қилди.\nЎзбекистон Республикаси Ахборот технологиялари ва коммуникацияларини ривожлантириш вазирлиги 2019 йил 4 ноябрь куни Ахборот ва оммавий коммуникациялар агентлигида матбуот анжуманини ўтказди.\nНавоий ЭИЗ да Ўзбек-Хитой фармацевтика заводи қурилиши бошланди\n4 ноябрь куни Инновацион ривожланиш вазири Иброҳим Абдураҳмонов ХХР илм-фан ва технологиялар вазирлигининг Ижтимоий соҳаларда илм-фан ва технологияларни ривожлантириш департаментининг бош директори ўринбосари Тян Баогу бошчилигидаги Хитой делегациясини қабул қилди.\nПойтахтимизда “Цемент саноати ва бозори” XVII халқаро анжуман ўз ишини бошлайди\nШу муносабат билан пойтахтимиздаги “International Hotel Tashkent” меҳмонхонасида “Ўзсаноатқурилишматериаллари” уюшмаси ва Россия Федерациясининг “Бизнес цем” компанияси ҳамкорлигида матбуот анжумани бўлиб ўтди.\nЎзбекистон ва Ҳиндистон мудофаа вазирлари мулоқот ўтказди\nЎзбекистон Республикаси Мудофаа вазири генерал-майор Баҳодир Қурбонов Ҳиндистон Мудофаа вазири Ражнатх Сингх бошчилигидаги делегация вакиллари билан мулоқот ўтказди.\nСаҳифалар: Орқага 1 ... 273 274 275 276 277 ... 594 Олдинга Барчаси


Омонликка қандай эришамиз? - Hidoyat.uz\nАсосий саҳифа Мақолалар Омонликка қандай эришамиз?\nЧоп этилди Noyabr 30, 2020 Омонликка қандай эришамиз?da fikr bildirishni o'chirish\nПандемия сингари юқумли ва ҳаёт учун хавфли касалликларни, шу каби балоларни бошимиздан кўтаришини Яратгандан сўрашда нималарга эътибор қаратишимиз керак?\nТарихда Юсуф алайҳиссалом Миср азизи (вазири)нинг аёли уни зинога чорлаган вақтда, энг аввало, Аллоҳ таолодан паноҳ сўраган. Марям онамизга Жибрил алайҳиссалом одам қиёфасида кўринганида, у зот ҳам, аввало: “Мен Раҳмондан сендан паноҳ беришини сўрайман”, деган. Демак, мусулмон бирор мусибатга йўлиқса, аввало, Аллоҳ таолодан бу балони даф қилишини, омонлик беришини сўраб дуо қилмоғи лозим.\nОмонликка эришишни истаган киши эътиқодини тўғри, мустаҳкам қилади, шунингдек, солиҳ амаллар билан имонини кучайтиради. Буларнинг барчасига Аллоҳ таолога тавба, Унга қайтиш ва ибодатини сидқидилдан бажариш орқали эришилади. Зеро, Яратган балони фақат гуноҳ сабабли туширади ва фақат тавба сабабли кўтаради. Мана шунда инсон ҳам, жамиат ҳам қўрқувга тушмайди, балки омонликка эришади.\nҚуръони каримда бундай келади: «Аллоҳ сизлардан имон келтирган ва эзгу ишларни қилган зотларга худди илгари ўтган (имонли) зотларни (ер юзига) халифа (ҳукмрон) қилганидек, уларни ҳам ер юзидаги халифа қилишни ва улар учун ўзи рози бўлган (Ислом) динини мустаҳкам қилишни ҳамда уларнинг хавф-хатарларидан сўнг хотиржамликка айлантириб қўйишини ваъда қилди» (Нур сураси, 55-оят).\nУшбу оят Аллоҳ таолонинг солиҳ мўмин бандаларига ваъдасидир. Албатта Парвардигор ваъдасига ҳеч хилоф қилмас.\nОмонликни имон рўёбга чиқаради. Имонсиз омонлик йўқ. Агар мўмин имонини мустаҳкам қилса, дунёда ҳам, охиратда ҳам (бало-офатлардан) омонда бўлади: «Кимки мўмин бўлган ҳолда эзгу ишларни қилса, бас, у зулмдан (қилмаган гуноҳларига жавоб беришдан), камайишдан (савоби тўла берилмай қолишдан) ҳам хавфсирамас» (Тоҳо сураси, 112-оят).\nИнсонларда имон-инсоф мустаҳкам, кучли бўлса, жамият нурафшон бўлади. Шунда инсонлар омонликда, қўрқмасдан, ваҳимага тушмасдан, шунингдек, ҳеч кимни қўрқитмасдан, ҳеч кимни ваҳимага солмасдан яшашади. Балки бошқалар содиқ мўминлардан бошпана сўраб келишади. Жонлари ва молларини ишониб топширишади. Зеро, Пайғамбаримиз алайҳиссалом айтганларидек: “Одамлар жони ва молини ишониб топширган киши мўминдир” (Имом Термизий ривояти).\nМўмин адолатни маҳкам тутиш, зулмдан тийилиш орқали омонликка эришади. Аллоҳ таоло марҳамат қилади: «Имон келтирган ва имонларини зулм (ширк) билан қориштирмаганлар – айнан ўшаларга хавфсизлик (бордир) ва улар тўғри йўл топгандирлар» (Анъом сураси, 82-оят).\nСаҳобалар ҳам адолатни ушлаб, омонликка эришишди. Умар ибн Хаттоб розийаллоҳу анҳу адолатни татбиқ этганида осудалик ҳукмрон бўлди.\nҲадиси қудсийда Аллоҳ таоло зулмни Ўзига, сўнг бандалари орасида ҳаром қилиб бундай дейди: “Эй бандаларим, Мен зулмни Ўзимга ҳаром қилдим. Шунингдек, уни сизларга ҳам ҳаром қилдим. Бас, ўзаро бир-бирларингизга зулм қилманглар”.\nРасулуллоҳ соллаллоҳу алайҳи ва саллам ҳам зулмдан қайтариб, уни қиёмат кунидаги зулматлардан бири эканидан огоҳлантирганлар: “Зулмдан сақланинглар. Албатта, зулм қиёмат кунидаги зулматлардандир”.\nПайғамбаримиз алайҳиссаломнинг сўзларига мувофиқ имон ва адолат фақат инсоннинг биродарига муҳаббати билангина тугал бўлади: “Ўзингизга раво кўрган нарсани биродарингизга ҳам раво кўрмагунингизча ҳеч бирингиз (ҳақиқий) мўмин бўлмайсиз” (Имом Бухорий риовяти). Ўз биродарига муҳаббат қўйган инсон унга зулм қилмайди ва ёрдамсиз ҳам қолдирмайди.\nИмон, солиҳ амал, ўзаро муҳаббат барқарор бўлган жамиятда одамлар тинч, хотиржам, бирдамлик ва муҳаббатда яшашади. Аллоҳ таоло ваъда қилган омонлик ҳукм суради.\nРасулуллоҳ соллаллоҳу алайҳи ва саллам яхшилик улашувчи, ҳеч ким у инсондан қўрқмайдиган ва ундан ҳеч кимга ёмонлик етмайдиган кишини мўминларнинг энг яхшиси деб мақтаганлар (Имом Термизий ривояти).\nХулоса қилиб айтсак, Исломга эргашиш, набавий манҳажни татбиқ этиш, имон, солиҳ амал, атрофимиздаги муҳтожларга беғараз ёрдамимиз, карантин қоидаларига амал қилиш орқали бугунги синовли кунларни енгиб, омонликка эриша оламиз.


Музейга ташриф буюрганлар реабилитация доирасида маҳбуслар томонидан чизилган суратларини томоша қилмоқдалар, 3 май, Павлодар. (Ксения Бондал)\nОЛМАОТА – Шу кунларда Қозоғистонда кутилмаган рассомлар ижоди экспозицияси очилди: бу ердаги расмлар ижодкорлари собиқ экстремист маҳбуслардир.\n«Павлодар вилояти қамоқхонаси маҳбуслари бўлган бу одамлар билан беш йил давомида реабилитация ишларини олиб борганмиз», деди Павлодар вилояти динлараро алоқаларни ривожлантириш ва таҳлил қилиш маркази раҳбари Гулназ Раздикова Карвонсарой нашрига. «Бу руҳшунос, имомлар ва диний арбобларнинг кундалик тинимсиз меҳнатлари самарасидир.»\nРаздикова ва унинг гуруҳи турли қамоқхоналардаги экстремизм ва терроризмга алоқадор жиноятларда айбланган 80 га яқин маҳбус билан иш олиб борди.\nУларнинг аксари Қизилўрда, Чимкент, Олмаота вилояти ва Атираудан бўлган йигитлар, айримлари эса 2016 йилда Оқтўбеда содир этилган ҳалокатли террочилик ҳужуми иштирокчилари, деди у.\nҲарбий кадетлар Павлодар вилояти санъат музейидаги кўргазмага қўйилган суратларни муҳокама қилмоқда, 3 май. (Ксения Бондал)\nПсихологик консултация вақтида маҳбуслар ўз қилмишларига жавобгарликни ҳис қилишди, деди у.\nМутахассислар уларнинг ўз қадрини тушуниб етиши устида ишладилар, уларга ҳар бир инсон ўзгариши мумкинлигини тушунтиришга ҳаракат қилишди. Шу билан бирга, уларда танқидий фикрлашни ривожлантиришга катта эътибор берилди, айнан шу нарсанинг етишмаслиги уларнинг радикал оқимларга кириб қолишига сабаб бўлган, деди Раздикова.\nРаздикованинг сўзларига кўра, бир нечта шундай муолажалардан кейин 23 нафар маҳбус кўргазмада иштирок этиш истагини билдирган.\nТерроризмда айбланиб, жазо муддатини ўтаётган 18 дан 50 ёшгача бўлган иштирокчилар Павлодар вилояти санъат музейида ўз асарларини намойиш этдилар.\n«Кўргазмадан мақсад, ҳар бир иштирокчига ўнгланиш учун имконият бериш», дейди Раздикова.\n«Улар жамият билан мулоқот қилишни, қилмишлари ва қарашлари учун ўзларини оқлашни истайдилар», деди у. «Улар ўз яқинларига шунчаки жазо муддатини ўтамаётганликлари, балки бутунлай янги инсон бўлиб тарбияланаётганликларини айтишимизни сўрайдилар.»\nРаздикованинг сўзларига кўра, кўргазмага жами 900 киши ташриф буюрган. Уларнинг аксариятини ўқувчилар ва талабалар, шунингдек, маҳбусларнинг қариндошлари ташкил этган. Тадбир иштирокчилари орасида Қозоғистон рассомлар уюшмаси аъзолари ҳам бор эди. Улар кўргазмага қўйилган асарларни юқори баҳоладилар.\nКўргазмага ташриф буюрганларни оғир жиноятлар содир этган инсонларнинг санъатга мойиллиги ва лаёқати лол қолдирди, деди Раздикова.\nУнинг сўзларига кўра, суратларда қозоқ халқининг урф-одат ва анъаналари, жумладан, ёрқин миллий либослардаги эркак ва аёллар, масжидлар, табиат манзаралари, Оқ Ўрда (президент саройи) каби давлат рамзлари акс эттирилган.\nЭктремистик қарашларни ўзгартириш\nЗаҳирадаги КНБ (Миллий хавфсизлик қўмитаси) полковниги, олмаоталик Арат Нарманбетовга экстремистларни реабилитация қилишга оид жуда кўп материалларни ўрганган бўлишига қарамай, бундай кўргазмага илк маротаба дуч келаётганини айтади.\n«Ахлоқ тузатиш муассасаларидаги тарбиявий ишлар расмиятчилик билан олиб борилишини инобатга олганда, бу бошланиши учун ажойиб натижа деб ўйлайман», деди у Карвонсаройга. «Бундай фаолият қўллаб-қувватланиши зарур, сабаби у инсонни ич-ичидан ўзгартиришга қодир».\n«Психотерапевтик даволаш ва профессионал даражадаги реабилитация ишлари натижасида тарбияланувчиларда ижодий қобилият ривожланади», дейди Олмаотадаги Марказий Осиёдаги психоанализ институти директори Анна Кудиярова.\n«Расмлар ёрқин, бу реабилитациядан ўтаётганларнинг ички дунёси ўта бой эканлигидан дарак беради», деди у. «Маҳбусларда ўйлаш учун вақт бўлган ва улар эскича қарашларни ўзгартирганлар».


«Astana Ballet» тиббиёт ходимлари учун хайрия концертлари ўтказади | Қозоғистон янгиликлари: Сўнгги хабарлар «Kazakh TV» каналида | Kazakh TV\n«Astana Ballet» тиббиёт ходимлари учун хайрия концертлари ўтказади\n«Astana Ballet»нинг саккизинчи театр мавсуми шифокорларга бағишланади. Театр артистлари КВИга қарши курашдаги матонати ва жасорати учун уларга миннатдорчилик белгиси сифатида пойтахт ва минтақаларда 10 та хайрия концерти бериш ниятида.\n«Биз шу тариқа кўп ойлар давомида куч-қувватини аямаган ҳолда одамлар саломатлигини ҳимоя қилиш ва жонини сақлаб қолиш учун курашган врачларга миннатдорчилик билдириш ниятидамиз. Ўнта хайрия концерти турли шаҳарларда ўтказилади. Биз масъулиятни унутмаган ҳолда, барча санитария меъёрларига риоя этиб, концертларга тайёрланяпмиз», дейди театр директори Александр Совостьянов.\nКонцерт дастурига театр ташриф қоғозига айланган спектакллар киритилган. «Буюк Дашт мероси» дивертисменти – шулардан бири, унда қозоқ рақси латофати, кучи ва экспрессияси тўлақонли намойиш этилган.\n«Санъат гўзаллиги туфайли кучга эга. У инсон руҳини кўтаради, унга маънавий ором бахш этади. Ёрқин ва гўзал постановкалар тайёрладик, улар байрамона кайфият бахш этади. Меҳмонларимиз алоҳида эъзозга лойиқ врачлар бўлгани учун бор санъатимизни намойиш этиш ниятидамиз», дейди театр бош балетмейстери Мукарам Авахри.\nТаъкидлаш жоизки, октябрда «Astana Ballet» томошабинлар учун қатор спектаклларни ҳавола қилади. Томошабинларга қатор премьералар тақдим этилади, улар қаторида қозоғистонлик балетмейстер Анвара Садиқова ҳақида ҳикоя қилувчи «Желтораңғы туралы аңыз» постановкаси ҳам бор.\nбалетспектакльAstana BalletҚозоғистонЖелтораңғы туралы аңызтиббиёт ходимлари


Ўзбекистонда 2021 йилда репетиторлик нархлари ошгани айтилмоқда. Бунинг сабаблари нимада? - Bugun.uz\nЎзбекистонда 2021 йилда репетиторлик нархлари ошгани айтилмоқда. Бунинг сабаблари нимада?\n22:00 | 13-01-2022\nДавлат статистика қўмитаси маълумотларига кўра, 2021 йилнинг декабрь ойида репетиторлик нархлари 2021 йилнинг ноябрь ойига нисбатан, яъни бир ойда ўртача 0,8 фоизга ошган. Репетиторлик нархлари 2021 йил давомида ўртача 11,6 фоизга ошгани кузатилган. Хўш, бунга сабаб нима? Талабнинг кўпайганлигими, ўқув марказларининг сифат даражаси ошганлигими ёки солиқ нархининг кўтарилганлигими? Шу каби саволларга жавоб олиш мақсадида «Bugun.uz» республикадаги баъзи ўқув марказларига мурожаат қилди.\nБунинг учун, аввало, нодавлат таълим муассасалари, шу билан бирга, шахсий репетиторлик фаолиятига солинадиган солиқ турлари ва уларнинг ўсиш динамикасига эътибор қаратиш лозим. Хусусан, шахсий репетиторлик фаолияти билан шуғулланувчи шахслар Ўзбекистон Республикаси Президентининг 2020 йил 8 июндаги «Тадбиркорлик фаолияти ва ўзини ўзи банд қилишни давлат томонидан тартибга солишни соддалаштириш чора-тадбирлари тўғрисида»ги қарорига асосан ўзини ўзи банд қилувчи тадбиркорлик фаолияти сифатида таснифланган.\nШунга биноан улар БҲМнинг 50 фоизи миқдорида солиқ тўлаши кўрсатиб ўтилган. Шунда 2021 йил 1 январь ҳолати бўйича БҲМ миқдори 223 000 минг сўмни ташкил этган ва унинг 50 фоиз миқдори 111 500 сўмни ташкил этган, айни дамда БҲМ миқдори 270 000 сўмни ташкил этмоқда ва унинг 50 фоиз қисми 135 000 сўмни ташкил этади. Бу омил ҳам нарх ўзгаришига табиий таъсир этувчи восита сифатида қайд этилиши мумкин. Шу билан бирга, йиллик инфляция миқдори (9,98 фоиз)нинг ҳам нархга таъсири бор дея айтишимиз мумкин.\nЛекин бугун Ўзбекистонда жуда кўплаб хусусий НТМ (нодавлат таълим муассасалари) фаолият кўрсатмоқда. Улар фаолиятининг асосий вазифаларидан бири сифатида репетиторликни ҳам қайд этиш мумкин. 2020 йилда уларга фойда солиғи учун берилган имтиёз муддати ҳам тугаган. Қўшимча тариқасида, НТМ (нодавлат таълим муассасалари) пандемия даврида даромад солиғининг маълум бир қисмидан озод этилганлигини айтишимиз мумкин. Ҳозирда эса бундай имтиёз йўқ, яъни даромад солиғи тўланади, аммо «темир дафтар»даги ўқувчиларни ўқитса, янги техникалар сотиб олинса, солиқнинг маълум қисмидан озод қилинади.\nУшбу масала юзасидан қилинган ўрганиш натижаси шу бўлдики, аксарият ўқув марказларида нархлар ўзгартирилмаган. Нарх ўзгарган ўқув марказлари эса нархларнинг кўтарилганлигига сабаб сифатида, солиқларнинг ошганлиги, ўқув қўлланма ва ёрдамчи материаллар тайёрлаш таннархининг ортиши, ижара миқдорининг ортиши кабиларни айтишди (асосан тил курсларида). Репетиторлик фаолиятида қўйилган нарх хусусида олиб борган сўровимиз натижасида энг чекка ҳудудларда ойлик тўлов миқдори 30–50 минг сўмдан бошланади (якка тартибдаги). Энг юқори миқдор эса асосан тил курсларида бўлиб, улар ўртача 300–600 минг атрофида ўз нархномаларини беришган.\nСўровномалар асосида йиллик кўрсаткични таҳлил қиладиган бўлсак, 580 минг сўмлик курс ҳозирда 630 минг сўм ёки 640 минг сўмлик — 690минг сўм (8% )га ошган. Маълумот ўрнида яна шуни айтиш мумкинки, махсус фанларга асосланган ўқув курслари, асосан, август–сентябрь ойи бошидан янгиланган курс нархларини эълон қилиб боради ва ўқув йилига қадар кўпинча ўзгартирилмайди.\nҲозирги кунга келиб ўқув курсларига бўлган талаб йил сайин ортиб бормоқда, бунинг асосий сабаби битирувчи ўқувчилар ва олдинги йилларда ўқишга кира олмаган абитуриентлар кўламининг ортиши, ўрта махсус (профессионал таълим ҳам) таълим даражаси билан эгалланадиган лавозимлар сони ва даражаси чекланганлиги ОТМга бўлган талабни орттиради. Табиийки, бу соҳага бўлган қизиқиш ортишига сабаб бўлади.\nКелгуси йилларда бу масала ечими сифатида профессионал ва ўрта махсус таълим даргоҳларига қизиқишни орттириш орқали эришиш мақсад қилинган. Хусусан, ҳукумат қарори (17-сон, 11.01.2022 й.) билан техникумларни муваффақиятли тамомлаган битирувчиларни олий таълим муассасаларининг бакалавриат таълим йўналишларига суҳбат асосида ўқишга қабул қилиш тартиби тўғрисидаги низом фикримиз исботидир.\nХорижда бу борада вазият қандай?\nБаъзи манбаларда кўрсатилишича, Қозоғистонда нархлар ўтган йилга нисбатан ўзгармаган. Аммо ўқитувчиларнинг профессионаллигига ва абитуриентларнинг танлаган мутахассисликларига қараб нархлар кўтарилиши мумкин. Бу ерда репетитор хизматлари нархи соатига 25 минг сўмдан (1000 тенге) бошланиб, 125 минг сўмгача (5000 тенге). Россияда математика ўқитувчиси ойига тахминан 2 миллион 160 минг сўмдан (15 минг рубль) 8 миллион 600 минг сўмдан кўпроқ (60минг рубль), соатига эса тахминан 58 минг сўмдан (400 рубл) 215 минг сўмгача (1500 рубль) пул топади. Талабалар қанча кўп бўлса, даромад шунча юқори булади.


Камолиддин Беҳзод номидаги Миллий рассомлик ва дизайн институти “Либос дизайни” кафедрасига Эразмус+ дастуридаги лойиҳага биноан Бирмингем Университетидаги Мода ва газламалар дизайни мактабининг профессор-ўқитувчилари ташриф буюришган. – MRDI\nКамолиддин Беҳзод номидаги Миллий рассомлик ва дизайн институти “Либос дизайни” кафедрасига Эразмус+ дастуридаги лойиҳага биноан Бирмингем Университетидаги Мода ва газламалар дизайни мактабининг профессор-ўқитувчилари, ҳусусан, Марлен Джой Литтл – доцент, директор ўринбосари, Клэр Луиза Ричи – катта ўқитувчи, Мода, брендинг ва коммуникация курсининг директори, Наталья Рожина – магистратура ўқитувчиси, Луиза Джейн Мартин – ўқитувчи, базавий (бошланғич) курснинг директори ташриф буюришган.\nМазкур ташриф доирасида 2019 йил 4-8 ноябрь кунлари турли маъруза ва тақдимотлар, маҳорат дарслари ва амалий машғулотлар ўтказилиши режалаштирилган.\nУндан ташқари кафедра профессор-ўқитувчилари билан илмий, услубий ва ижодий ишлар бўйича хамкорлик қилиш ҳам режалаштирилган. Мазкур лойиҳада иштирок этиш учун 2- ва 3-курс академик гуруҳларидаги инглиз тилида сўзлаша оладиган ҳамда ўз ижодий ишларининг ёрқинлиги ва ўзига хослиги билан ажралиб турувчи 30 нафар талаба танлаб олинди.\nТашрифнинг 1-кунида, Бирмингем университетидан меҳмон бўлиб келган жамоа Англиядаги дизайн йўналиши бўйича бадиий таълимнинг ўзига хослиги, ўқув режалари ва дастурларнинг таркиби, ўқув ҳамда илмий-ижодий жараённинг ташкил этилиш ҳақида тақдимот қилишди. Муҳокама ва қисқа танаффусдан сўнг эса 2018-2019 ўқув йили битирувчиларининг диплом ишларини акс эттирувчи фильм намойиш этилди. Бу мода дефилеси Камолиддин Беҳзод номидаги Миллий рассомлик ва дизайн институтининг Дизайн (либос ва газламалар) ихтисослиги талабаларида катта таассурот қолдирди. Фильм ва диплом ишлари ҳақида етарлича маълумот олган талабаларга кейинги кунларда бажариладиган ишлар учун топшириқлар берилди.\nТашрифнинг иккинчи кунида аввал хорижий талабаларнинг ижодий изланишларини акс эттирувчи эскиз ва лойиҳалар намойиш этилди. Сўнг Миллий рассомлик ва дизайн институти талабалари жамоаси 4 гуруҳга бўлиниб, ҳар бир гуруҳга Бирмингемнинг Мода ва газламалар дизайни мактаби ўқитувчилари бириктирилди. Ундан ташқари ҳар бир гуруҳга “Либос дизайни” кафедраси ўқитувчиларидан В.Чурсина, А.Сайдиганиева, Р.Киргизбаева, С.Юнусходжаева, Г.Умарова, З.Юнусалиева, С.Каримова, Ф.Атахановалар ҳам киритилди. Камолиддин Беҳзод номидаги Миллий рассомлик ва дизайн институти талабаларининг ижодий ишлари, эскиз ва портфолиолари тақдим қилингандан сўнг, гуруҳ иштирокчилари уларни ўзига хос тарзда таҳлил этишди.\nҚизиқарли ўтган муҳокамадан кейин учинчи кун топшириқлари олинди.


Тадбир ташкилотчиларидан бири Евгений Склеревскийнинг айтишича, ўтказилиши режалаштирилаётган форумнинг аҳамияти катта. Зеро, Ўзбекистонда Интернет провайдерлари ва янги сайтлар сони кўпайиб бормоқда. Фестиваль давомида уларнинг иш фаолияти ўрганилади, ўзаро тажриба алмашишига имконият яратилади.\n“Ўзбекиситон Интернетида аллақачон қизиқарли ўзгаришлар юз беряпти. Шунинг учун янги фикрлар берадиган мана шундай форумларга эҳтиёж сезилмоқда. Бу тадбир давомида янги иқтидорлар ҳам аниқланади”, деди Е.Склеревский.\nУнинг сўзларига қараганда, 2001 йилда ўтказилган Интернет фестивали Ўзбекистонда Интернет ривожига катта таъсир ўтказган. Ҳатто мактабларда ҳам Интернет ресурс марказлари ташкил этилмоқда.\nЕ.Склеревскийнинг таъкидлашича, ёшлар Интернет кафеларга фақат ўйин билан шуғулланади, деган фикрлар нотўғри. Тўғри, баъзилар учун компьютер ўйин ўйналадиган воситадек туюлади. Интернет кафега кирган ёшлар аввал ўйиндан бошлайди, бироқ кейинчалик улар Интернетнинг имкониятларига қизиқиб қолади. Бу ҳолат инобатга олинса, ота-оналарнинг фарзандларини Интернет кафеларга боришдан тийилишга чақириши тўғри эмас.


Чортоқдаги қишлоқ врачлик пунктида муштлашув юз берди. Икки беморга нисбатан жиноят иши қўзғатилган\n14:52 / 25.03.2021\n2021 йилнинг 23 март куни соат 11:00ларда Наманган вилояти Чортоқ тумани “Сарой” МФЙ. ҳудудида жойлашган қишлоқ врачлик пункти биносига 33 ёшли Мурод Ю. ва 35 ёшли Шавкат Ю. келиб, маъмуриятга ушбу бинони бўшатиб беришни, улар замонавий клиника қурмоқчи эканликларини билдирганлар.\nИИВ ҳузуридаги Тергов департаменти хабарига кўра, шу вақтда у ерда даволанаётган 37 ёшли Файзулло Т. ва 31 ёшли Анвар М. уларни турли сўзлар билан ҳақорат қилиб, танасининг турли жойларига уриб, жароҳат етказганлар.\nСуд тиббий экспертиза хулосасида Мурод Ю. ҳамда Шавкат Ю.да енгил турдаги тан жароҳатлари мавжудлиги кўрсатилган.\nМазкур ҳолат юзасидан Чортоқ туман ИИБ ҳузуридаги Тергов бўлинмаси томонидан Файзулло Т. ва Анвар М.га нисбатан Жиноят кодекси 277-моддаси 2-қисми “б” банди (Безорилик) билан жиноят иши қўзғатилиб, улар гумон қилинувчи тариқасида жалб қилинган.\nҲозирда тергов давом этмоқда. Жиноят кодекси нормаларига кўра, бу турдаги жиноятлар учун 300 соатдан 360 соатгача мажбурий жамоат ишлари ёки 1 йилдан 3 йилгача озодликни чеклаш ёхуд 3 йилгача озодликдан маҳрум қилиш жазоси тайинланади.


Фарзандингизга айтиш мумкин бўлмаган 10 та ибора » Ўзбекистон янгиликлари – Zamin.uz\nҲар бир ота-она фарзанди соғлом ва бахтли бўлиб катта бўлишини истайди. Шунга қарамай, биз катталар ўзимиз билмаган ҳолда бунга тўсқинлик қиламиз. Мазкур мақолада фарзанд ҳаётига зарар келтириши мумкин бўлган, ота-оналар томонидан айтиладиган фикрлар тақдим этилади.\nФарзандларга вазият тақозо қилганида айтиш керак бўлган гаплар мавжуд. Мисол учун, мақташ, ачиниш, қўллаб-қувватлашга оид бўлган иборалар. Аксинча фойдаланганда эҳтиёткорликни талаб этадиган сўз бирикмалари бор. Яна бир турдаги иборалар бор-ки, уларни фарзандлар олдида умуман айтмаслик мақсадга мувофиқ бўлади.\nАҳмоқона гапларни гапирма!\nСиноними: “Бекорчи гапларни гапирма”.\nНима учун мумкин эмас? Болалар катталардан фарқли равишда “бекорчи” гапларни ҳеч қачон гапиришмайди. Кичкина одам бизга маълум қилишга қарор қилган ҳар бир маълумот у қанчалик кулгили ва ақлга сиғмас кўринишига қарамай, болакай учун муҳим саналади. Бу ибора билан сиз фарзандингизга унинг сўзлари у қадар муҳим эмаслигини намойиш этасиз. Кейинчалик, унинг сиздан яширадиган сирлари эрта пайдо бўлганига ажабланманг.\nБунинг ўрнига нима дейишимиз мумкин? Боланинг сўзини бўлишдан аввал, уни диққат билан тинглш кера. Агар болакай сизга ўзининг янги кашфиёти ҳақида гапириб берса, у билан бирга қувонинг, муаммосидан сўз очса, биргаликда ечим топишга ҳаракат қилинг.\nМана ол, лекин кет.\nСинонимлари: “Мана ушла ва мени тинч қўй ”, “Ол ва мени бошқа безовта қилма”.\nНима учун мумкин эмас? Бу боланинг талабларига рози бўлишнинг энг ёмон усули. Сизни тинч қўйиши учун бирор нарса беришингиздан ташқари, у эвазига ҳаётингиздан кетиши керак. Болалар мана шу йўл билан ўзи истаган нарсасига эришишни ўрганиб олади. Ота-оналар эса кейин ҳайрон бўладилар: бегоналик ҳисси болада қаердан пайдо бўлди?\nБунинг ўрнига нима дейишимиз мумкин? Ҳеч ким фарзандига доимий равишда йўқ дея олмайди, бу талаб ҳам этилмайди. “Мени тинч қўй” сўзидан воз кечсангиз ҳам бу анча яхши бўлади.\nСенинг қўлингдан келмайди, кел буни яхшиси мен бажараман\nСинонимлари: “Сенинг қўлингдан келмайди”, “Тинч қўй, бари бир бажара олмайсан”.\nНима учун мумкин эмас? Синаб кўриш имконияти ҳуқуқидан маҳрум этиб, сиз болага қўлидан келмаслик ҳиссини сингдирасиз ва уни муваффақиятсизлик сари етаклайсиз. Психологияда мазкур ҳолатнинг натижаси “ўрганиб қолинган ёрдамга муҳтожлик” деб аталади – инсон мазкур ҳолатда олдиндан, ҳали ҳеч нимага қўл урмай туриб, ҳеч нимани ўзгартира олмаслигини билади.\nБунинг ўрнига нима қилиш мумкин? Агар фарзандингиз қўлидан келмайдиган ишни амалга оширмоқчи эканлигини кўрсангиз, яхши унга “Кел сенга ёрдам берай” деганингиз мақул. Ёки унга сизга ёрдам беришига рухсат беринг. Агар бу имконсиз бўлса, мисол учун фарзандингиз электр симини тузатмоқчи бўлса, бу у учун хавфли эканини тушунтиринг.\nБошқа болалар бажара олади, сен эса эплай олмайсан.\nСинонимлари: “бажара олади” сўзининг ўрнида кўплаб вариантлар бўлиши мумкин (қулоқ солишади, яхши ўқийдилар, билишади, нимагадир эришишган).\nНима учун мумкин эмас? Болани ўзгаларга қараганда ёмон дея ҳис этишга мажбур этиб, унда тўла қимматга эга эмаслик ҳиссини шакллантирасиз. Баъзилар айнан шу йўл билан болада яхшироқ бўлишга сабаб пайдо бўлади, дея фикрлашади. Бироқ катталар билан ҳам мазкур усул ҳар доим ҳам натижа беравермайди. Болага келсак – бу жуда ёмон ҳолатларга олиб келиши мумкин.\nБунинг ўрнига нима дейиш мумкин? Зигмунд Фрейдга тегишли дея айтиладиган бир фикр мавжуд: “Ўзингизни таққослашингиз мумкин бўлган ягона одам бу - ўтмишдаги ўзингиздир”. Мазкур фикр муаллифи Фрейд эканлиги номаълум, бироқ мазкур принципга кўра иш кўриш оқилона бўлади.\nСени кўрмасам эди.\nСинонимлари: “Кўзимдан йўқол”, “Сени кўргим келмаяпти”.\nНима учун мумкин эмас? Мазкур сўзлар болага унинг ўзи ҳам, унинг муаммолари ҳам ота-онасига керак эмаслиги ҳақида хабар беради. Баъзида ота-оналар шу йўл билан содир бўлиши мумкин бўлган можаронинг олдини олмоқчи бўладилар, бироқ муаммодан қочиш уни ҳал этишни англатмайди, аксинча у янада чуқурлашади.\nБунинг ўрнига нима дейиш мумкин? Фарзандларни тинглаш, уларга ёрдам бериш лозим. Можароли вазиятлар содир бўлиб туриши табиий ҳол, бундай вазиятларда ўзгача усулларни қўллаш лозим.\nСинонимлари: уларни ҳамма билади\nНима учун мумкин эмас? Нутқда ҳақоратли сўзларнинг зарурлиги, мумкинлиги ҳақидаги баҳсни бошламаймиз.\nБунинг ўрнига нима нима дейиш мумкин? Мазкур сўзларни 99 фоиз ҳолатда ҳақоратли бўлмаган сўзларга алмаштириш ёки умуман нутқдан чиқариб ташлаш мумкин.\nАгар сен бўлмаганингда...\nСинонимлари: “Сени нимага ҳам дунёга келтирдим”, “Аборт қилганимда яхшироқ бўларди”.\nНима учун мумкин эмас? Бундай иборалар болада айбдорлик ҳиссини уйғотади. У ўзининг мавжудлиги билан ота-онасига оғриқ, ёмонлик олиб келаётганлиги ҳиссини ўзлаштиради. Бу эса бола психикаси учун онгни зарарлантирувчи ҳолатдир.\nБунинг ўрнига нима дейиш мумкин? Бундай ўйлар - ўзингизни англаб олиш учун сабаб ҳисобланади. Сиз фарзандингизни шахсий муваффақиятсизлик ва омадсизлигингизда айблаяпсиз. Бу ҳақда яхшилаб ўйлаб кўринг.\nСинонимлари: “Ваҳшийсан”, “Аҳмоқсан”, “Қулоқсизсан”.\nНима учун мумкин эмас? Болалар ўз ота-оналари томонидан берилган баҳоларга жуда ишонадилар. Бундай тавсифномалар берганингизда фарзандингиз уни ўзлаштириб, айнан шундай бўлишга ҳаракат қилишига тайёр бўлинг. Бу эса келажакда ўзига паст баҳо бериш ва муаммоларни англатади.\nБунинг ўрнига нима дейиш мумкин? “Сен ёмонсан” дейиш ўрнига “сен ёмон иш қилдинг”. “Сен аҳмоқсан” эмас, “бу нотўғри қарор”. Болани эмас, унинг ҳаракатларини баҳолаганингизда уни яхшироқ бўлиш учун руҳлантирасиз.\nМен сени яхши кўрмайман!\nСинонимлари: “Агар сен у ёки бу нарсани қилсанг, ёки қилмасанг, у ҳолда мен сени яхши кўрмайман”.\nНима учун мумкин эмас? Ота-онанинг мухаббати ҳеч қандай шартларсиз бўлиши лозим. Ундан айрилиб қолиш таҳдиди ҳаётга бўлган таҳдид билан тенг. Охир-оқибат, сиз ҳақиқатан ҳам фарзандингизни яхши кўрмайсизми? У ҳолда бу даражада қўрқинчли ёлғонни унга айтишнинг нима кераги бор?\nБунинг ўрнига нима дейиш мумкин? Кейинги бандга тегишли бўлган фикрларни айтиш мумкин.\nМен сени ташлаб кетаман\nСинонимлари: “Мана шу ерда қолдириб кетаман”, “Анави амакига бериб юбораман”.\nНима учун мумкин эмас? Ота-она фарзанд учун энг муҳим инсонлардир. Унинг ҳаёти айнан уларга боғлиқ, фарзанд онасиз мавжуд бўлишни хаёлига ҳам келтира олмайди. Шунинг учун, бундай иборалар шу даражада самарали-ки, фақатгина дастлабки вақтларда. Беъмани таҳдидларни бола тезлик билан қабул қилмай қўяди. Бироқ невроз шаклланиб улгуриши учун вақт бемалол етарли бўлади.\nБунинг ўрнига нима дейиш мумкин? Истаган гапингизни айтишингиз мумкин. Жисмоний жазо билан таҳдид қилиш одатда болани ташлаб кетиш, яхши кўрмай қўйиш билан қўрқитишнинг олдида у қадар қўрқинчли усул бўлмай қолади. Яхшиси бола билан қўрқув ва жазога асосланмаган муносабатларни ўрнатиш лозим. Бу осон эмас, бироқ натижа бунга арзийди.\nТушунганингиздек, сўзларнинг ўзигина эмас, ота-оналарнинг мазкур сўз ортида турувчи муносабатлари ҳам муҳим саналади. Ота-онанинг хулқ-атвори бундан ҳам муҳимроқ. Шунинг учун нафақат ёмон сўзлар, балки ёмон одат ва ишлардан ҳам воз кечиш лозим.\nЯнгиликлар » Ҳаёт тарзи » Фарзандингизга айтиш мумкин бўлмаган 10 та ибора\n03:42 Болаларни чет тилларига ўргатишни қачон бошлаш керак?\n00:11 Эрталаб ўрнингиздан қўзғалишга ундайдиган уч сўз...\n23:03 Марк Твен. Яхши ёзай десангиз


Асакадаги «ЎзДонгВонгКо» қўшма корхонасида ёнғин содир бўлди » Ўзбекистон янгиликлари – Zamin.uz\n05 ноябрь 2019, 18:37\n2019 йилнинг 5 ноябрь куни соат 02:23да Андижон вилояти Асака тумани Улуғбек МФЙ Сахийлик кўчасида жойлашган “ЎзДонгВонгКо” қўшма корхонасида ёнғин содир бўлаётганлиги ҳақида ёнғин-қутқарув хизматига хабар келиб тушган.\nЎзбекистон Республикаси ФВВ ЁХББ ОАВ билан ҳамкорлик қилиш бўлинмаси маълумотида айтилишича, хабар асосида воқеа жойига 3 та ёнғин ўчириш бўлинмалари жалб этилган. Бўлинмалар чақирилган манзилга 3 дақиқада етиб борган.\nКўрилган тезкор ҳаракатлар натижасида ёнғин соат 02:29да ўраб олиниб, 02:37да бартараф этилган. Ёнғиндан корхонанинг 150 кв. метр майдони сақлаб қолинган. Тан жароҳати олганлар ва ҳалок бўлганлар қайд этилмаган. Ёнғин оқибатида корхонанинг овқат тайёрлаш хонаси 20 кв. метр майдонда ёниб зарарланган.\nЁнғиннинг тахминий сабаби - қозонда ёғни доғлаш учун қўйиб, назоратсиз қолдирилиши. Моддий зарар миқдори аниқланмоқда.\nТеглар: Асака ёнғин\nЯнгиликлар » Жамият » Асакадаги «ЎзДонгВонгКо» қўшма корхонасида ёнғин содир бўлди\n21:47 Самарқанддаги фермада 8 минг товуқ тириклай ёниб кетди


Huquqburch.Uz - Биринчи кобейжинг карталарини чиқариш бошланди\nБиринчи кобейжинг карталарини чиқариш бошланди\nЎзбекистонда кобейжинг карталарини чиқариш бошланди. Улар Uzcard ва UnionPay тизимларида бир вақтда ишлайди. Шунингдек, янги авлод пластик карталари орқали контактсиз тўлов технологияси (NFC) бўйича ҳисоб-китоб қилиш мумкин.\nКобейжинг карталари: нимага ва қаерда тўлаш мумкин?\nЎзбекистонда чиқарилган биринчи кобейжинг карталари UzCard ва UnionPay иккита тўлов тизимининг қўшма карталари ҳисобланади. Улар иккала тўлов тизими инфратузилмаларида фойдаланиш учун мўлжалланган. Ўзбекистонда кобейжинг карталари оддий сўм картаси, хорижда эса – валюта картаси сифатида тўловга қабул қилинади.\nКобейжинг картаси Ўзбекистонда, шунингдек 170 та мамлакатда ва UnionPay инфратузилмаси минтақаларида тўлов учун қабул қилинади. Жаҳонда UnionPay карталарини, тегишинча, янги кобейжинг карталарини тўловга қабул қиладиган 10 миллиондан ортиқ савдо-сервис корхоналари мавжуд.\nБу – муҳим! Хорижда тўловни амалга оширганда сўмни эмитент банкнинг айирбошлаш шохобчасида АҚШ долларини кросс-курсни қўллаган ҳолда харид қилиш амалга ошириладиган мамлакат валютасига дарҳол конвертация қилиш амалга оширилади. Бу қулай – хорижга чиқишда олдиндан хорижий валютани сотиб олишга ва қўшимча равишда конверсион карта очишга ҳожат қолмайди.\nТўловнинг контактсиз усули жорий этилади\nЯнги кобейжинг карталари тўловни контактсиз амалга ошириш NFC технологияси ва кўп босқичли ҳимоя тизимлари билан жиҳозланган. Контактсиз тўловни фақат «NFC» логотипи мавжуд бўлган жойларда амалга ошириш мумкин.\nХарид қилиш жараёнининг ўзи қуйидаги кўринишга эга:\n· кассир томонидан киритилган тўлов суммасини текшириш зарур;\n· контактсиз карта бир лаҳзага ҳисоблаш қурилмасига яқинлаштирилади;\n· товушли сигнал чиқади, дисплейда ёзув пайдо бўлади, бу тўлов амалга оширилганлигини тасдиқлайди;\n· терминал узиб қўйилади, бу суммани кўп марта ечиб олишни истисно қилади.\nБунда ушбу кобейжинг карталаридан фаолияти чипли картага асосланган, ўзбекистонликлар учун одатий бўлган терминаллар ёрдамида ҳам фойдаланиш мумкин.\nБугунги кунда Ўзбекистонда кобейжинг карталарини чиқариш ва уларга хизмат кўрсатиш Алоқабанк томонидан амалга оширилади. Мазкур банкда амалда бўлган тарифлар бу ерда келтирилган.


Махсус буюртма: Навоий ва Бобурни реклама қилинг ёки бир тўлқин « Ўзбекистон Халқ Ҳаракати\nМахсус буюртма: Навоий ва Бобурни реклама қилинг ёки бир тўлқин\n15 Şubat 2016 - 5:30 'да юкланди ва 1015 марта ўқилди.\nЎзбекистон ҳукумати халқни “байрамлар” билан алдашга уста. Мамлакатда кенг миқёсда нишонланадиган байрамларнинг саноғи йўқ. Чунки исталган бирор санани байрамга айлантириш мумкин. Мустақиллик, наврўз, конституция – алоҳида, жиддий масала.\nҲукумат бир амаллаб байрамга етволса, бас, Каримов одамларни алдаш учун чиқиб нутқ ирод этади. Одамлар ҳам байрам баҳона “яйраб”, ўзларини яна кейинги “тантана”га қадар алдаб яшаш учун куч топадилар.\nАлишер Навоий ва Бобур – турк халқларининг пешонасига битган қуёш, бир бахтдир. Аммо бугун бу “бахт”, бу “қуёш” Каримов ҳукуматининг сиёсати учун хизматкорга айлантирилди. Худди бу сиймоларга совет давридаги муносабат каби.\nБу йил ОАВ, интернет сайтлари ёппасига Навоийни реклама қилишга киришди. Дабдурустдан боққан одам: “Ия, ўзбек халқи, ёшлар Навоийни ўқийдиган бўлиб кетибдими?!” – дея ҳайрон бўлиши мумкин. Аммо бу ўйиндир. Каримов ҳукумати уюштирган уйдирмадир.\nЎзбекистон олий ва ўрта махсус вазирлигидан Ўзбекистон Миллий университетига келган “котта”лар журналистика факультетига йўл олдилар. Улар факультет талабалари билан учрашдилар. Гапни одатга кўра узоқдан бошлашди: истиқлол, уни ҳимоя қилиш, ташқи душманлар, виртуал ҳужум ва ҳоказо. Алал-оқибат, миллий ғурурни уйғотиш учун нима қиляпсанлар? – деган сиёсий савол ташланди:\n“Нега фейсбукда ўтирасану, мен Ватанимни севаман деб ёзмайсан?”\n“Нега фейсбукда ўтирасану, миллий ғояларимизни тарғиб қилмайсизлар?”\n“Нега фейсбук, одноклассникида ўтирасану, у ердаги ғанимларга қарши гап ёзмайсанлар?”\n“Нега Навоийнинг туғилган куни келса-да, ҳеч биринг унинг шеърларини “пост” қилмайсанлар? Сенлар журналистсан!”\nХуллас, алал-оқибат журналистика факультети талабалари зиммасига ижтимоий тармоқларда миллий ғуруни ҳимоя қилиш, ғояга қарши ғоя билан курашиш, Ватанга муҳаббат изҳор қилиш ва, албатта, Навоий, Бобур шеърларини мўл-кўл тарқатиш топшириғи берилди.\nБунинг “мева”сини кўриб турибсиз: бугун ЎзМУнинг журналистика факультети талабаларининг фейсбук ёки одноклассники.ру ижтимоий тармоқларига кирсангиз, Навоийдан камида битта шеър ва камида Ватанга қилинган битта изҳорни топасиз. Жуда ҳам ҳаяжонланиб кетган болалар эса байроқни ўпиб суратга тушиб эълон қилишяпти. Бу билан Ватанга муҳаббат изҳор этилган ҳисобланади.\n14 февраль куни ўзбек ёшлари ўртасида Валентин куни сифатида кенг нишонланаётган эди. Бу – мустақуллик ўзбек ёшларига берган “фахру ғурур”лардан биридир. Аммо ҳукумат ўзининг миллатпарвар экани исботи учун 14 февраль кунини Бобур куни деб эълон қилди. Артисларнинг барчасига Ўзбекнаво деган ташкилотдан Бобур кунини нишонлаш, унинг ғазалларини куйлаш топшириғи амр этилди. Шунинг учун #Boburday деган ҳаштегни оммалаштиришга зўр берилмоқда. Гўё Навоий ва Бобур ҳаштегларини оммалаштириш билан омма бу икки буюк муаллифнинг асарларини ўқишга киришади! Аслида, бу хомхаёл. Шунчаки одамларни чалғитиши учун тўқиб чиқарилган сафсата. Сохта ва ялтироқ ишларни миллий ғурурни “тиклаш”, миллий ғурурни “ривожлантириш” ишлари уни муҳим деб тасбит этаётган одамларнинг онги қанчалик паст эканига далолатдир.\nНавоий ва Бобурни “оммалаштириш” ҳукуматнинг фармонидир.\nМазкур фактлар шуни кўрсатмоқдаки, бугун ўзбек ёшлари характерсиз ва манқурт бўлиб қолган ва бу барчага маълум. Уларда мардлик, шижоат эмас, ўз йўли тўғри эканига улкан шубҳа, бу шубҳани билдиришдан эса катта қўрқув бор.\nАммо шу билан бир қаторда ўтган ҳафтада рўй берган баъзи воқеаларни сизга сўйлаб берай.\nЎзбекистонлик журналист Давронбек Тожиалиев бошқарадиган зиёуз.ком сайтида Франц Кафканинг “Эврилиш” ҳикояси эълон қилинди. Ҳикоянинг моҳияти ва ғояси – ўз йўлига, буни китобхон ва адабиётшунослар баҳолашади. Аммо асосий гап – ҳикояни ўзбек тилига ўгирган таржимондадир. Бугун Ўзбекистонда ижоди у ёқда турсин, исми-да тилга олиниши тақиқланган Муҳаммад Солиҳнинг таржимаси ҳисобланган ҳикоянинг Ўзбекистондаги ўзбек сайтида чоп қилиш жасорат намунасидир.\nБуни сайт муаллифи китобхонларни яхши ҳикоя билан таништириш ва адабиётга дахлдор бир иш деб баҳолайди, биз буни рад этмаймиз, биз ўз гапимиз билан мазкур ҳодисани сиёсийлаштирмаймиз, биз ўз гапимиз билан Давронбек Тожиалиевни мухолифат тарафдори ҳам демаймиз, биз бу ерда унинг ЖАСОРАТини шарафлаймиз.\nЎзбекистонда Каримов сиёсатининг бузуқ ва эскирган машиналаридан бири ҳисобланган ёзувчилар уюшмасидаги воқеликни таъкидлаш лозим. Мустақуллик йилларида ўзбек ёзувчиси ва шоири, журналистлари ўз қиёфасини тамоман бой берди. Миллат фахри деб улуғланган, ўзини собиқ шўро даврида жабрланган деб эълон қилган жамики адиблар – ўзлари шўронинг лаганбардори бўлганларини “унутганлари” ҳолда (аслида ўз одатларига садоқат сақлаб) – Каримов тузумининг бичилган қулларига, хизматкорларига айландилар.\nУларнинг аввалида Абдулла Орипов исмли шахс туради. Бу шоир Каримовнинг ялтоқланувчи ялоқхўри эди. Каримов уни қаҳрамон деди, сенатор қилди, жуда катта имкониятларни берди, уюшмага раис қилди. Орипов ўз мавқеидан фойдаланиб бутун ўзбек адабиётини, шоир ва ёзувчиларни хорлади. Ҳамиша ўзининг номи биринчи бўлиб тилга олинишини истади. Пул топиш, бойлик орттириш истаги билан катта-катта жиноятларни, коррупцион ишларни амалга оширди.\nХусусан, Орипов ўз обрўсидан фойдаланиб чегарадан турли гиёҳванд моддаларни Ўзбекистонга олиб кириб, олиб чиқиб кетилишини таъминлагани ҳақида фактлар мавжуд. Кўплаб адибларни уюшмадан ҳайдаб, руҳан босим ўтказиб, уларни касал бўлиб ўлиб кетишларига сабаб бўлгани ҳам айни ҳақиқат.\nБугун у гўё ўз ишларига афсус чекиб ҳар куни шеърлар битмоқда, ўз рақибларига ўткир сўзлари билан жавоб бермоқда. Аммо ақли бутун одам бу шеърлар унинг номаи аъмолидаги қора ёзувларни ўчира олмаслигини (Валлоҳу аълам!) бир қадар тушунади, зотан, амали ва сўз ўта фарқли бўлган бу иккиюзламачи лаганбардор шоир бугун Каримовнинг эътиборидан қолгани учунгина ўзини мухолиф деб кўрсатмоқда, холос.\nБугун уюшмада ўтириб кўплаб жиноятларни амалга ошираётган фитначилардан бири – Ўзбекистон “Халқ” шоири Сирожиддин Саййиддир. Унинг уюшмага келиши Ориповга қилган “меҳнат”лари орқали бўлди. Бугун у “Ўзбекистон адабиёти ва санъати” газетасида бош муҳаррир ва кўп жойларга тили етиб борадиган илон, қўли узун маймундир. У сурхонлик адиблар – Эркин Аъзам, Усмон Азим кабиларни саҳнадан олиб ташлади, Эшқобил Шукур каби шоирларни тепиб юборди. Ўзига рақиб бўладиган одамни қолдирмади. Ҳамтовоғи, қўрқоқ Иқбол Мирзо иккови Каримов ва унинг сиёсатини мақташ билан шуғулланмоқда.\nУларнинг бошида эса Муҳаммад Али исм “аждаҳо” ҳоким. У Каримов ва МХХга дум ликиллатиш учун тайинланган кучукдир. Думини яхши ликиллатса ва тилини қанча осилтирса, унинг мавқеи шунча дахлсиз бўлиб қолмоқда. Шу кунларда у Германияда ЎзМУ ректори Шуҳрат Сирожиддинов, филология фанлари доктори Афтондил Эркинов билан биргаликда Навоий таваллудига бағишланган конференцияда. Навоийнинг куни Навоийнинг “нун”нига ақли етмайдиган учта бенамоз ва бетаҳоратга қолди.\n“Сиёсий вазият” тақозо қилди – уюшмадан 27 нафар адиб “ўчирилди”. Уларга қўйилган айблов маълум – истиқлолни куйламадилар улар. Рўйхатдаги номлар ичида Муҳаммад Солиҳ, Эврил Турон кабиларни борлиги у қадар янгилик эмас, гап ўтган ўн беш йиллар давомида истиқлол, наврўз тантаналари учун сценарийлар ёзиб Каримов мафкурасига хизмат қилган Ўзбекистон Халқ шоири Хуршид Даврондадир. Зотан, унинг бугунги сиёсатга қилган хизматлари унутилмасдир. У “Ёшлар” телеканалини бошқарди. Бироқ уни ҳам “жазоладилар”.\nХуршид Даврон яқин йилларда ўзининг мухолиф фикрларини у қадар яширмаётган шоирдир. Бугун кўплаб ёшлар унинг атрофига бирикмоқдалар. Чунки фақат унинг атрофида эркин фикрлаш имкони бор бўлса, иккинчидан, у ўзининг асл илдизига қайтаётгандек: у ўзида жасорат топиб, ёшларга асл ҳақиқатларни минг бир услубда бўлса ҳам англатишга киришди. Унинг сайти бугун энг оммавий ўзбек адабиёти сайтидир.\nХуршид Даврон ҳолатни маълум қилди, бу фейсбук фойдаланувчиларидан бири таъкидлаганидек, биринчи тўлқин бўлди. Иккинчи тўлқин кутилмоқда.\nУюшмада 1000 га яқин аъзо бор. Уларнинг бирортаси узоқ йиллик қадрдонлари ҳайдалганлари учун уюшмага бойкот эълон қилишлари ҳақида нима деб ўйлайсиз?\nАгар улар, ҳеч бўлмаганда эллик киши уюшмадан ўз ихтиёри билан воз кечса, ёшлар ҳам уюшмага нисбатан ўз эътирозларини ошкора билдиришдан чўчимасалар, бу иккинчи улкан тўлқин бўлар эди. Зотан, Каримовнинг қатағон машинаси – қатағон майдалагичи шунча одамнинг қонини сўра оладими? Агар шунча одамни ҳам аямаса бу зулм, нега орқага тисланиш керак? Зулм қаршисида ортга қараб қадам босиш – ғирт хоинликдир. Зулмга тик бориш билан жавоб берилади. Зулмга уни янчиб ташлаш билан жавоб берилади.\nҚўрқмаслик керак – агар ёзувчи ва шоирлар жим ўтирмасдан бирваракайига ўринларидан қўзғалсалар, бу эрк байрами бўлар эди. Агар бу қўзғалиш ёшлар кучи билан бойиса, икки карра байрам бўлар эди. Аммо бу жасорат кимда бор экан? Ёки ўзбек адиблари фалажликда бичилиш доираси ичра қолаверадиларми?\nБугун ўзбек адабиётида ўз овозини топган ва топиб бораётган, ёшлар ҳурмат билан тан оладиган адиблар ушбулардир:\n1. Жамол Камол.\n2. Эркин Аъзам.\n3. Назар Эшонқул.\n4. Улуғбек Ҳамдам.\n5. Исажон Султон.\n6. Луқмон Бўрихон.\n7. Алишер Назар.\n9. Абдували Қутбиддин.\n10. Хуршид Дўстмуҳаммад.\n11. Тоҳир Малик.\n12. Қозоқбой Йўлдошев.\n13. Эшқобил Шукур.\nБу адибларнинг ёшлари турлича, биз рўйхатни бирор қонуният билан бермадик. Шунчаки, санадик, холос. Бу адиблар ўз ҳамкасбларидан фарқли ўлароқ Каримов қатағонини чуқур англайдилар. Улар ҳамма ҳақиқатларни кўриб, билиб, қалблари ёниб, аммо қўрқув юзасидан нафас чиқаришга-да журъат этмаётган адиблардир.\nАгар бу адиблар бирлашсалар, ўзларининг атрофидаги ёшларни ҳам бирлаштирсалар, мавжуд диктатурага ўз қаршиликларини изҳор этсалар, бу чинакам жасорат бўлар эди. Улар бу жасоратлари билан 25 йил давомидаги соқовликларини – жиноятларини оқлаган бўлар эдилар.\nУлар ўз қарашларини мақолаларда акс эттириб ёритишлари керак, ёш қаламкашлар ҳам қўрқиб, ҳадиксирамасдан ҳаракатга тушмоқлари лозим. Зотан, бутун мамлакат оёққа турса, зулм синади. Агар ҳар бир вилоятдаги ёшлар бир ерга йиғилсалар ва намойишга чиқсалар, уларнинг олдиларида номлари саналган адиблар пешқадам бўлсалар, бу мисли кўрилмаган жасорат ва мардлик бўлар эди. Зотан, бу – катта куч. Бу куч қаршисида золимлар тиз чўкадилар.\nВақт етилиб келмоқда. Тонг ҳам отиши керак. Қачон ўзбек халқи кучга келади? Қачон уйғонади? Қачон оёққа қалқади? Қачон зулмга, бир шахснинг чексиз ҳукмронлигига, ҳаромхўрларнинг ситамларига қарши бош кўтаради?\nБугун ана шуни содир бўлишини орзу қиламиз. Агар кимки бунга қарши бўлса, шу йўлга чиққанларга ўқ отса, тиғ ўқталса, у – хоиндир.\nЧунки агар адиб ва шоирлар халқ ҳимоясига отлансалар, улар ҳақ бўладилар. Улар каби дунёни теран англайдиган бошқа одамларни топиш қийин. Зотан, жасорат, мардлик бахти ҳаммага ҳам насиб этмайди. Шу бахтни бугун ўзбек зиёлиларида кўришни чин дилдан хоҳламоқдамиз.\nАгар бу ишларни қилмасак, ўзбек халқи фарзандлари яна узоқ йиллар Навоий ва Бобурни реклама қилиш билан банд бўлишади… Кейин эса бу зулм ва манқуртлик оқибатида Ер юзидан ўзбек деган миллат қирилиб йўқ бўлиб кетади. Бу – сохта дағдаға эмас. Кўзи равшан, қалби сергак ҳар бир инсон кўриб турган ҳақиқат шудир.\nYazıyı paylaş "Махсус буюртма: Навоий ва Бобурни реклама қилинг ёки бир тўлқин"


Россельхознадзор Беларусь ва Қозоғистон билан чегараларда постлар миқдорини кўпайтиради\n08:45 / 07.08.2015\nРоссия қишлоқ хўжалиги назорати қўмитаси (Россельхознадзор) Беларусь ва Қозоғистон билан чегараларда постлар миқдорини кўпайтиради. Бу ҳақда “Известия” газетаси ёзмоқда.\nАйтилишича, йил бошидан буён бу икки давлатдан Россияга 3.5 тонна санкцион маҳсулот олиб кирилишининг олди олинган. Бу Россияга кириб келаётган ман қилинган маҳсулотларнинг бешдан бир қисмига тенгдир.\nТақиқланган маҳсулотлар ушлаб қолиниши кўрсаткичларини 50 фоизга етказиш мақсадида идора Беларусь ва Қозоғистон билан чегараларда текширув постлари миқдорини кўпайтирмоқчи. Таъкидланишича, ЕИИга кирувчи ушбу икки давлатдан ман қилинган маҳсулотларнинг асосий қисми кириб келмоқда.\nБеларусь билан чегарада идоранинг 6та, Қозоғистон чегарасида эса 35та пункти жойлашган. Мамлакатлар ўртасида божхона назоратининг йўқлиги ҳам ишни мураккаблаштирмоқда.


Ширкка қарши курашнинг бошланиши | Siyrat.uz\n10:15 Август 28, 2017\nБарча тайёргарликлар кўриб бўлингандан кейин Иброҳим алайҳиссалом ширкка қарши курашни бошладилар. Бу ишни у зот аввал оилаларидан бошладилар. Иброҳим алайҳиссалом биринчи навбатда мушрик оталарини ширкни тарк қилишга даъват қилдилар. Ота эътироз билдирди. Орада мунозара бўлди. Ана ўша ҳол «Марям» сурасида қуйидагича васф қилинади:\nЭй Муҳаммад соллаллоҳу алайҳи васаллам, Қуръонда Иброҳим алайҳиссаломнинг қиссасини зикр қил. У сиддиқ – ўзи ҳам, сўзи ҳам тўғри, шунинг баробарида набий – пайғамбар бўлган эди. Иброҳим алайҳиссаломнинг сиддиқлик сифатлари «кўп тасдиқловчи» маъносини ҳам англатади.\n«Эсла, у отасига: «Эй отажон, нима учун эшитмайдиган, кўрмайдиган ва сенга бирон фойда бермайдиган нарсага ибодат қиласан?\nЭй отажон, албатта, сенга келмаган илм менга келди. Бас, менга эргашгин, сени тўғри йўлга бошлайман.\nЭй отажон, албатта, мен сени Роҳман томонидан азоб тутишидан ва шайтонга дўст бўлиб қолишингдан қўрқаман», деган эди» (42-45-оят).\nУшбу тўрт оятда «Пайғамбарлар отаси» лақабини олмиш зот – Аллоҳнинг улуғ Пайғамбари Иброҳим алайҳиссаломнинг оталарини ширкни тарк этиб, Аллоҳнинг ибодатини қилишга чақиришлари баён қилинмоқда.\nИброҳим алайҳиссалом оталарини тўғри йўлга даъват этишдан олдин ота нотўғри йўлда эканлигини савол тарзида баён қилдилар.\nИброҳим алайҳиссаломнинг қавмлари, шу жумладан, оталари ҳам ўзлари ясаб олган жонсиз бутларга ибодат қилишар эди. Табиийки, бутлар жонсиз бўлганлари учун ҳеч нарсани эшитмайди ва кўрмайди. Шу боисдан, ўзига ибодат қилаётган мушрикларни кўрмаслиги, уларнинг дуоларини эшитмаслиги табиий. Жонсиз, ҳиссиз нарса бировга на фойда, на зиён етказа олади. Иброҳим алайҳиссалом жўяли савол ила ушбу ҳақиқатни оталарига эслатдилар.\nАслида инсоннинг ибодати унинг ўзидан кўра олий, олим ва қудратли Зотга таважжуҳ этиш – юз тутиш ила бўлмоғи лозим. Ана шунда инсон ўз мақомидан чандон юқори мақомга юзланади.\nИнсоннинг ҳайвондан ҳам тубан, жонсиз бир нарсага юзланиши, ёлвориши, розилигини топишга уриниши, унга қурбонликлар келтириши ўз қадрини ерга уриш, ўзини жонсиз нарсалардан ҳам паст деб тан олишидир. Бу иш инсоният учун улуғ исноддир.\nЯъни «Менга ваҳий йўли билан Аллоҳ таолони таниш, сифатларини англаш, Унга қандай ибодат қилиш илми, яъни сен билмаган илм келди».\nМулоҳаза қиладиган бўлсак, Иброҳим алайҳиссалом оталарига олий мақомдаги одоб билан мурожаат қилмоқдалар. У зот «Сен кофирсан, мушриксан» каби оғир гапларни айтмаяптилар. Шунингдек, «Мен Пайғамбарман, Аллоҳнинг халилиман» каби ўз шаънларини тавсифлаш ҳам йўқ. Балки «Бу гапларни менга келган илм асосида гапирмоқдаман», демоқдалар.\n«Бас, менга эргашгин, сени тўғри йўлга бошлайман».\n«Чунки мен сен билмаган нарсани биламан».\nДемак, дин-диёнат ишида ёши катта ёки ота-бола деган мулоҳаза бўлмас экан. Кичик ўзидан каттага, бола отасига залолат йўлини тарк этиб, ҳидоят йўлида юришни англатиши зарур.\nЯъни «Шайтоннинг айтганини қилма, унинг йўлига юрма».\nБутга сиғиниш ҳам шайтоннинг ишидир. Бу ботил амалга шайтон бошлайди. Бинобарин, бутга ибодат қилиш шайтонга ибодат қилишдир.\nБанда Роҳманга осий бўлган шайтонга қандай қилиб ибодат қилиши мумкин? У ҳолда шайтондан ҳам тубан бўлиб қолади-ку?!\nҲа, Аллоҳнинг ёлғиз Ўзига ибодат қилмаганлар, фақат Унинг кўрсатмалари асосида яшамаганлар шайтондан ҳам баттардир.\nЯъни «Агар шу тарзда шайтонга эргашиб юраверсанг, албатта, Роҳманнинг азобига дучор бўласан. Унда бир йўла шайтонга дўст бўлиб қоласан. Бу эса энг ёмон оқибатдир».\nИброҳим алайҳиссаломнинг лутф ила қилаётган куюнишлари отанинг мушрик қалбига таъсир қилмади. Ўғлининг пурҳикмат гапларига қўполлик, дағаллик ва таҳдид ила жавоб берди:\n«У деди: «Эй Иброҳим, сен менинг худоларимдан юз ўгирувчимисан?! Қасамки, агар тўхтамасанг, сени албатта тошбўрон қиламан! Мендан узоқ кет!» («Марям сураси», 46-оят).\nЯъни «Эй Иброҳим, ҳали сен менинг худоларимдан юз ўгиряпсанми?! Уларга ибодатдан бош тортяпсанми?! Билиб қўй! Қасам ичиб айтаманки, агар уларни таҳқирлашдан тўхтамасанг, сени ўлим кутади. Албатта, тошбўрон қиламан. Йўқол! Кўзимга кўринма! Мендан узоқ кет!» деди.\n«У деди: «Омон бўл. Энди Роббимдан сени мағфират қилишини сўрайман. Албатта, У менга ғоятда лутфу марҳаматлидир» («Марям сураси», 47-оят).\nЯъни «Нима десанг ҳам майли, омон бўл. Сен билмай, жоҳиллик қиляпсан. Энди мен Роббимдан сенинг гуноҳингни кечиришини, гумроҳлигингнинг жазоси сифатида залолатда бардавом қолдирмасдан, ҳидоят йўлига ўтишинг учун имконият яратишини сўрайман. У Зот доимо менга марҳаматли бўлган. Қачон бир нарсани сўраб, дуо қилсам, ижобат айлаган. Бу гал ҳам шундай бўлса, ажаб эмас».\n«Сизлардан ҳам, Аллоҳдан ўзга илтижо қилаётган нарсангиздан ҳам четланаман ва Роббимга илтижо қиламан. Ажаб эмаски, Роббимга илтижо қилиш ила бахтсиз бўлмасам», деди («Марям сураси», 48-оят).\nЯъни «Мен сизлардан ҳам, бутларингиздан ҳам четланаман. Узоққа кетаман. Сизлар билан туриш менга ҳавас эмас. Мен ўз Роббимга ибодат қиламан. Албатта, Роббимга ибодат қилиш ила ҳеч қачон бадбахт бўлмайман».\nТафсирчиларимиз ««Шояд» сўзи Аллоҳ таолога нисбатан ишлатилганда «албатта» маъносини англатади», деганлар.\nАввалги мақолаЗулҳижжа ойининг 6-куни\nКейинги мақола Зулҳижжа ойининг 5-куни


Ҳиндистондаги сув тошқинлари қурбонлари сони 40 нафарга етди\n14:59 / 22.08.2016 3825\nҲиндистоннинг марказий ва шарқий қисмида рўй берган сув тошқинлари туфайли камида 40 киши ҳалок бўлган. Эвакуация қилинганлар сони 100 минг нафардан ошган. Бу ҳақда Ассошиэйтед Пресс агентлиги хабар берди.\nБундан аввалги хабарларда 17 қурбон ҳақида айтилганди.\nКучли ёмғирлар бир неча кундан буён давом этмоқда. Кейинги икки кунда Ганга дарёси ва ирмоқлари қирғоқларидан тошган.\n20 август куни Мадхья-Прадеш штатида уй қулаши оқибатида бир оиланинг олти аъзоси ҳалок бўлди. Яна олти киши қўшни Уттар-Прадеш штатидаги Мирзапур шаҳрида автомобилнинг ариққа тушиб кетиши оқибатида ҳалок бўлди. Шу штатнинг Банорас шаҳрида яна уч киши қулаган уй остида қолиб кетди.\nЁмғирлар 20 уйнинг қулашига олиб келди, уч киши жароҳат олди. Табиий офатдан энг жиддий азият чеккан туманларда қутқарувчилар ишламоқда.